
Európsky parlament,
–	so zreteľom na Chartu základných práv Európskej únie,
–	so zreteľom na Európsky dohovor o ľudských právach,
–	so zreteľom na články 2, 3, 8, 21 a 23 Zmluvy o Európskej únii (ďalej len „Zmluva o EÚ“),
–	so zreteľom na články 17 a 207 Zmluvy o fungovaní Európskej únie (ZFEÚ),
–	so zreteľom na Všeobecnú deklaráciu ľudských práv a ostatné zmluvy a nástroje Organizácie spojených národov týkajúce sa ľudských práv,
–	so zreteľom na Medzinárodný pakt o občianskych a politických právach,
–	so zreteľom na Medzinárodný pakt o hospodárskych, sociálnych a kultúrnych právach,
–	so zreteľom na Ženevský dohovor o zaobchádzaní s vojnovými zajatcami,
–	so zreteľom na Dohovor Organizácie Spojených národov o utečencoch z roku 1951 a protokol k nemu z roku 1967, 
–	so zreteľom na Dohovor Organizácie Spojených národov o zabránení a trestaní zločinu genocídia z roku 1948 a na rezolúciu Rady Organizácie Spojených národov pre ľudské práva č. 43/29 z 22. júna 2020 o zabránení genocíde,
–	so zreteľom na Dohovor Organizácie Spojených národov o odstránení všetkých foriem diskriminácie žien z 18. decembra 1979,
–	so zreteľom na Dohovor Organizácie Spojených národov proti mučeniu a inému krutému, neľudskému či ponižujúcemu zaobchádzaniu alebo trestaniu z 10. decembra 1984 a na opčný protokol k nemu prijatý 18. decembra 2002,
–	so zreteľom na Dohovor Organizácie spojených názorov o právach osôb so zdravotným postihnutím z 12. decembra 2006 a na opčný protokol k nemu prijatý 13. decembra 2006,
–	so zreteľom na Medzinárodný dohovor o potlačení a trestaní zločinu apartheidu z roku 1976,
–	so zreteľom na Deklaráciu o odstránení všetkých foriem neznášanlivosti a diskriminácie na základe náboženstva alebo viery, ktorá bola vyhlásená rezolúciou Valného zhromaždenia Organizácie Spojených národov č. 36/55 z 25. novembra 1981,
–	so zreteľom na Deklaráciu Organizácie Spojených národov o právach osôb patriacich k národnostným alebo etnickým, náboženským a jazykovým menšinám z 18. decembra 1992,
–	so zreteľom na Deklaráciu Organizácie Spojených národov o ochrancoch ľudských práv prijatú konsenzom rezolúciou Valného zhromaždenia Organizácie Spojených národov č. 53/144 z 9. decembra 1998,
–	so zreteľom na Deklaráciu Organizácie Spojených národov o právach pôvodného obyvateľstva z 13. septembra 2007,
–	so zreteľom na Deklaráciu Organizácie Spojených národov o právach roľníkov a ostatných osôb pracujúcich vo vidieckych oblastiach z 28. septembra 2018,
–	so zreteľom na akčný program Káhirskej medzinárodnej konferencie o populácii a rozvoji z roku 1994 a na jej hodnotiace konferencie,
–	so zreteľom na Dohovor Organizácie Spojených národov o právach dieťaťa z 20. novembra 1989 a na dva opčné protokoly k nemu prijaté 25. mája 2000,
–	so zreteľom na Zmluvu Organizácie Spojených národov o obchodovaní so zbraňami, ktorá nadobudla účinnosť 24. decembra 2014, a na Kódex Európskej únie pre vývoz zbraní z 5. júna 1998, 
–	so zreteľom na Pekinskú deklaráciu a akčnú platformu Organizácie Spojených národov zo septembra 1995 a jej hodnotiace konferencie,
–	so zreteľom na Agendu 2030 Organizácie Spojených národov pre udržateľný rozvoj prijatú 25. septembra 2015, a najmä na jej ciele č. 1, 3, 4, 5, 8, 10 a 16,
–	so zreteľom na Globálny pakt Organizácie Spojených národov o bezpečnej, riadenej a legálnej migrácii prijatý 19. decembra 2018 a na Globálny pakt Organizácie Spojených národov o utečencoch zo 17. decembra 2018,
–	so zreteľom na Rímsky štatút Medzinárodného trestného súdu zo 17. júla 1998, ktorý nadobudol účinnosť 1. júla 2002,
–	so zreteľom na Dohodu medzi Európskou úniou a Medzinárodným trestným súdom o spolupráci a pomoci z 10. apríla 2006[footnoteRef:1], [1:  	Ú. v. EÚ L 115, 28.4.2006, s. 50, ELI: http://data.europa.eu/eli/agree_internation/2006/313/oj.] 

–	so zreteľom na Dohovor Rady Európy zo 4. apríla 1997 o ochrane ľudských práv a dôstojnosti človeka v súvislosti s aplikáciou biológie a medicíny a na dodatkové protokoly k nemu, na Dohovor Rady Európy zo 16. mája 2005 o boji proti obchodovaniu s ľuďmi a na Dohovor Rady Európy z 25. októbra 2007 o ochrane detí pred sexuálnym vykorisťovaním a sexuálnym zneužívaním,
–	so zreteľom na Dohovor Rady Európy z 11. mája 2011 o predchádzaní násiliu na ženách a domácemu násiliu a o boji proti nemu (Istanbulský dohovor), ktorý nadobudol účinnosť v EÚ 1. októbra 2023, ale nie je ratifikovaný všetkými členskými štátmi,
–	so zreteľom na protokoly č. 6 a 13 Dohovoru Rady Európy z 28. apríla 1983 o ochrane ľudských práv a základných slobôd týkajúce sa zrušenia trestu smrti,
–	so zreteľom na nariadenie Rady (EÚ) 2020/1998 zo 7. decembra 2020 o reštriktívnych opatreniach proti závažnému porušovaniu a zneužívaniu ľudských práv[footnoteRef:2], [2:  	Ú. v. EÚ L 410 I, 7.12.2020, s. 1, ELI: http://data.europa.eu/eli/reg/2020/1998/oj.] 

–	so zreteľom na nariadenie Európskeho parlamentu a Rady (EÚ) 2021/947 z 9. júna 2021, ktorým sa zriaďuje Nástroj susedstva a rozvojovej a medzinárodnej spolupráce – Globálna Európa[footnoteRef:3],  [3:  	Ú. v. EÚ L 209, 14.6.2021, s. 1, ELI: http://data.europa.eu/eli/reg/2021/947/oj.] 

–	so zreteľom na závery Rady z 22. januára 2024 o prioritách EÚ na fórach OSN zaoberajúcich sa ľudskými právami v roku 2024,
–	so zreteľom na Akčný plán EÚ pre ľudské práva a demokraciu na roky 2020 – 2024, ktorý Rada prijala 17. novembra 2020, a na jeho preskúmanie v polovici trvania prijaté 9. júna 2023,
–	so zreteľom na závery Rady z 27. mája 2024 o zosúladení akčného plánu EÚ pre ľudské práva a demokraciu na roky 2020 – 2024 s viacročným finančným rámcom na roky 2021 – 2027,
–	so zreteľom na Akčný plán EÚ pre rodovú rovnosť (GAP) III – ambiciózny program pre rodovú rovnosť a posilnenie postavenia žien v rámci vonkajšej činnosti EÚ, (JOIN(2020)0017),
–	so zreteľom na Stratégiu EÚ pre rodovú rovnosť na roky 2020 – 2025 (COM(2020)0152),
[bookmark: _GoBack]–	so zreteľom na Stratégiu EÚ pre rovnosť LGBTIQ osôb na roky 2020 – 2025 (COM(2020)0698),
–	so zreteľom na Stratégiu EÚ v oblasti práv dieťaťa (COM(2021)0142),
–	so zreteľom na Stratégiu EÚ v oblasti práv osôb so zdravotným postihnutím na roky 2021 – 2030 (COM(2021)0101),
–	so zreteľom na Akčný plán EÚ proti rasizmu na roky 2020 – 2025 (COM(2020)0565),
–	so zreteľom na Strategický rámec EÚ pre rovnosť, začleňovanie a účasť Rómov (COM(2020)0620),
–	so zreteľom na usmernenia EÚ o ochrancoch ľudských práv, ktoré Rada prijala 14. júna 2004 a zrevidovala v roku 2008, ako aj na druhé usmernenie k vykonávaniu usmernení schválené v roku 2020,
–	so zreteľom na usmernenia EÚ pre oblasť násilia voči ženám a boja proti všetkým formám ich diskriminácie, ktoré Rada schválila 8. decembra 2008,
–	so zreteľom na usmernenia EÚ o podpore dodržiavania medzinárodného humanitárneho práva z roku 2005, aktualizované v roku 2009,
–	so zreteľom na usmernenia EÚ týkajúce sa trestu smrti, aktualizované Radou 12. apríla 2013,
–	so zreteľom na usmernenia EÚ na presadzovanie a ochranu všetkých ľudských práv LGBTI osôb prijaté 24. júna 2013,
–	so zreteľom na usmernenia EÚ v oblasti presadzovania a ochrany slobody náboženského vyznania alebo viery, ktoré Rada prijala 24. júna 2013,
–	so zreteľom na usmernenia EÚ týkajúce sa slobody prejavu online a offline, ktoré Rada prijala 12. mája 2014,
–	so zreteľom na usmernenia EÚ týkajúce sa nediskriminácie vo vonkajšej činnosti, ktoré Rada prijala 18. marca 2019,
–	so zreteľom na usmernenia EÚ týkajúce sa bezpečnej pitnej vody a sanitácie, ktoré Rada prijala 17. júna 2019,
–	so zreteľom na revidované usmernenia politiky EÚ vo vzťahu k tretím krajinám týkajúce sa mučenia a iného krutého, neľudského alebo ponižujúceho zaobchádzania alebo trestania, ktoré Rada prijala 16. septembra 2019,
–	so zreteľom na revidované usmernenia EÚ pre dialógy o ľudských právach s partnerskými/tretími krajinami, schválené Radou 22. februára 2021,
–	so zreteľom na revidované usmernenia EÚ o deťoch v ozbrojených konfliktoch, schválené Radou 24. júna 2024,
–	so zreteľom na oznámenie Komisie z 12. septembra 2012 s názvom Korene demokracie a trvalo udržateľného rozvoja: spolupráca Európy s občianskou spoločnosťou v oblasti vonkajších vzťahov (COM(2012)0492),
–	so zreteľom na závery Rady z 10. marca 2023 o úlohe občianskeho priestoru pri ochrane a podpore základných práv v EÚ,
–	so zreteľom na smernicu Európskeho parlamentu a Rady (EÚ) 2024/1760 z 13. júna 2024 o náležitej starostlivosti podnikov v oblasti udržateľnosti a o zmene smernice (EÚ) 2019/1937 a nariadenia (EÚ) 2023/2859[footnoteRef:4], [4:  	Ú. v. EÚ L, 2024/1760, 5.7.2024, ELI: http://data.europa.eu/eli/dir/2024/1760/oj.] 

–	so zreteľom na návrh Komisie zo 14. septembra 2022 na nariadenie Európskeho parlamentu a Rady o zákaze výrobkov vyrobených s využitím nútenej práce na trhu Únie (COM(2022)0453),
–	so zreteľom na spoločný návrh Komisie a vysokého predstaviteľa Únie pre zahraničné veci a bezpečnostnú politiku z 3. mája 2023 na rozhodnutie Rady o reštriktívnych opatreniach proti závažným činom korupcie JOIN(2023)0013),
–	so zreteľom na výročnú správu EÚ o ľudských právach a demokracii vo svete za rok 2023,
–	so zreteľom na Sacharovovu cenu za slobodu myslenia, ktorú Európsky parlament v roku 2024 udelil Maríi Corine Machadoovej ako vedúcej postave demokratických síl vo Venezuele a novozvolenému prezidentovi Edmundovi Gonzálezovi Urrutiovi zastupujúcemu všetkých Venezuelčanov v krajine i v zahraničí bojujúcich za obnovu slobody a demokracie,
–	so zreteľom na svoje uznesenie z 15. januára 2019 o usmerneniach EÚ a mandáte osobitného vyslanca EÚ pre podporu slobody náboženstva alebo viery mimo EÚ[footnoteRef:5], [5:  	Ú. v. EÚ C 411, 27.11.2020, s. 30.] 

–	so zreteľom na svoje uznesenie z 23. októbra 2020 o rodovej rovnosti v zahraničnej a bezpečnostnej politike EÚ[footnoteRef:6], [6:  	Ú. v. EÚ C 404, 6.10.2021, s. 202.] 

–	so zreteľom na svoje uznesenie z 19. mája 2021 o ochrane ľudských práv a vonkajšej migračnej politike EÚ[footnoteRef:7], [7:  	Ú. v. EÚ C 15, 12.1.2022, s. 70.] 

–	so zreteľom na svoje uznesenie z 8. júla 2021 o globálnom sankčnom režime EÚ v oblasti ľudských práv (Magnitského akt EÚ)[footnoteRef:8], [8:  	Ú. v. EÚ C 99, 1.3.2022, s. 152.] 

–	so zreteľom na svoje uznesenie zo 28. februára 2024 o ľudských právach a demokracii vo svete a politike Európskej únie v tejto oblasti – výročná správa za rok 2023[footnoteRef:9], a na svoje predchádzajúce uznesenia o predchádzajúcich výročných správach, [9:  	Ú. v. EÚ C, C/2024/6741, 26.11.2024, ELI: http://data.europa.eu/eli/C/2024/6741/oj.] 

–	so zreteľom na svoje uznesenia o porušovaní ľudských práv, demokracie a zásad právneho štátu (označované ako uznesenia o naliehavých otázkach), prijaté v súlade s článkom 150 rokovacieho poriadku, najmä tie, ktoré boli prijaté v rokoch 2023 a 2024,
–	so zreteľom na článok 55 rokovacieho poriadku,
–	so zreteľom na stanovisko Výboru pre práva žien a rodovú rovnosť,
–	so zreteľom na správu Výboru pre zahraničné veci (A10‑0012/2025),
A.	keďže EÚ je založená na hodnotách úcty k ľudskej dôstojnosti, slobody, demokracie, rovnosti, právneho štátu a rešpektovania ľudských práv, ako sa uvádza v článku 2 a článku 21 Zmluvy o EÚ; keďže činnosť EÚ vo svete sa musí riadiť univerzálnosťou a nedeliteľnosťou ľudských práv a skutočnosťou, že účinná ochrana a obrana ľudských práv a demokracie sú jadrom vonkajšej činnosti EÚ;
B.	keďže rozhodnutia Európskeho súdu pre ľudské práva sú základnou súčasťou štruktúry ľudských práv v Európe;
C.	keďže konzistentnosť a súdržnosť vnútorných a vonkajších politík EÚ sú kľúčom k dosiahnutiu účinnej a dôveryhodnej politiky EÚ v oblasti ľudských práv a pri obrane a podpore slobody a demokracie;
D.	keďže demokratické systémy sú najvhodnejšie na zabezpečenie toho, aby každý človek mohol uplatňovať svoje ľudské práva a základné slobody; keďže účinný multilateralizmus založený na pravidlách je najlepším organizačným systémom na obranu demokracií;
E.	keďže EÚ pevne verí v multilateralizmus, globálny poriadok založený na pravidlách a v súbor univerzálnych hodnôt, zásad a noriem, ktorými sa riadia členské štáty OSN a ku ktorých dodržiavaniu sa v súlade s Chartou OSN členské štáty OSN zaviazali, a plne ich podporuje; keďže svet demokracií, vnímaný ako svet politických systémov, ktoré obhajujú a chránia ľudské práva na celom svete, je bezpečnejším svetom, pretože demokracie majú zavedený systém mnohých bŕzd a protiváh s cieľom zabrániť nepredvídateľnosti autokracií;
F.	keďže rodová rovnosť má zásadný význam pre rozvoj slobodných a rovnoprávnych spoločností; keďže v mnohých častiach sveta stále nie sú zaručené práva žien, dievčat a nebinárnych osôb a v mnohých krajinách sa zmenšuje priestor pre organizácie občianskej spoločnosti, najmä organizácie pre práva žien, organizácie pôvodného obyvateľstva a miestne organizácie;
G.	keďže nárast autoritárstva, totalitarizmu a populizmu ohrozuje globálny poriadok založený na pravidlách, ochranu a presadzovanie slobôd a ľudských práv vo svete, ako aj hodnoty a zásady, na ktorých je EÚ založená;
H.	keďže v decembri 2023 oslávila Všeobecná deklarácia ľudských práv 75. výročie svojho vzniku; keďže dnes, viac ako kedykoľvek od založenia OSN, spochybňujú totalitné režimy základné zásady Charty OSN, snažia sa prepísať medzinárodné normy, podkopávajú multilaterálne inštitúcie a ohrozujú mier a bezpečnosť na celom svete;
I.	keďže v novembri 2024 oslávil Dohovor Organizácie Spojených národov o právach dieťaťa 35. výročie svojho vzniku;
J.	keďže Pekinská deklarácia a akčná platforma Organizácie Spojených národov je považovaná za zlomový bod globálneho programu v oblasti rodovej rovnosti a v roku 2025 oslávi 30. výročie svojej existencie;
K.	keďže legitímnosť a fungovanie medzinárodného poriadku založeného na pravidlách závisia od dodržiavania a rešpektovania nariadení medzinárodných orgánov, ako sú rezolúcie Valného zhromaždenia a Bezpečnostnej rady Organizácie Spojených národov a rozhodnutia a rozsudky Medzinárodného súdneho dvora a Medzinárodného trestného súdu (ďalej len „MTS“); keďže multilateralizmus je ohrozovaný čoraz početnejšími globálnymi hrozbami, ako sú napríklad terorizmus a extrémizmus, ktoré ohrozujú dodržiavanie týchto rozhodnutí a rozsudkov, ale aj všeobecne ustanovení medzinárodného práva, práva v oblasti ľudských práv a medzinárodného humanitárneho práva počas trvania nových i prebiehajúcich ozbrojených konfliktov vo svete; keďže medzinárodné inštitúcie, ich úradníci a tí, ktorí s nimi spolupracujú, sú terčom útokov a hrozieb; keďže medzinárodné spoločenstvo vrátane EÚ je zodpovedné za dodržiavanie medzinárodného poriadku založeného na pravidlách presadzovaním všeobecného dodržiavania predpisov, a to aj zo strany svojich partnerov;
L.	keďže Rímsky štatút Medzinárodného trestného súdu stanovuje rámec na vyvodenie zodpovednosti za genocídu, zločiny proti ľudskosti a vojnové zločiny; keďže nezávislosť MTS je nevyhnutná na zabezpečenie toho, aby sa spravodlivosť vykonávala nestranne a bez politického zasahovania;
M.	keďže v roku 2023 preskúmanie v polovici trvania akčného plánu EÚ pre ľudské práva a demokraciu na roky 2020 – 2024, ktorý je teraz predĺžený do roku 2027, ukázalo, že napriek doteraz dosiahnutému pokroku je potrebné urobiť viac, v spolupráci s podobne naladenými demokratickými partnermi, najmä v súvislosti s bezprecedentnými výzvami, ktorým svet čelí od jeho prijatia;
N.	keďže obhajcovia ľudských práv a organizácie občianskej spoločnosti (ďalej len „OOS“) sú kľúčovými partnermi v úsilí EÚ o ochranu a presadzovanie ľudských práv, demokracie a právneho štátu, ako aj o predchádzanie ozbrojeným konfliktom na celom svete; keďže štátni i neštátni aktéri vo svete využívajú čoraz častejšie praktiky cenzúry, umlčiavania a obťažovania, okrem iných napríklad obhajcov ľudských práv, OOS, novinárov, náboženské komunity, vodcov opozície či iné zraniteľné skupiny pri ich práci, čím ešte viac zmenšujú občiansky priestor; keďže súčasťou týchto praktík konania sú aj opatrenia, ktoré zahŕňajú strategické žaloby proti verejnej účasti, reštriktívne vládne politiky, nadnárodné represie, ohováracie kampane, diskrimináciu, zastrašovanie a násilie vrátane mimosúdnych a extrateritoriálnych zabíjaní, únosov, svojvoľného zatýkania a zadržiavania; keďže útoky na obhajcov ľudských práv sa čoraz viac rozširujú aj na ich rodiny a komunity, v ktorých žijú, a to aj vtedy, keď žijú v exile;
O.	keďže rovnosť medzi ženami a mužmi je principiálnou hodnotou EÚ, pričom ľudské práva žien a dievčat vrátane ich sexuálnych a reprodukčných práv sú všade vo svete naďalej porušované; keďže ženy sú osobitne a neprimerane zasiahnuté ozbrojenými konfliktami, zmenou klímy a migráciou vrátane zvýšeného rizika rodovo motivovaného násilia, hospodárskej marginalizácie a prekážok v prístupe k zdrojom; keďže obhajkyne ľudských práv a zástupkyne OOS majú stále menej priestoru na svoju kritickú prácu a navyše sú vystavované hrozbám násilia, obťažovania a zastrašovania;
P.	keďže uplynulý rok sa vyznačoval ďalším nárastom zákonov o tzv. zahraničných agentoch alebo o vplyve zo zahraničia, a to aj v krajinách so štatútom kandidátskej krajiny EÚ, ktoré sa zameriavajú na OOS a médiá, a tiež pokusmi zabrániť im získať finančnú podporu zo zahraničia, a to aj od EÚ a jej členských štátov, čím sa podporuje atmosféra strachu a autocenzúry;
Q.	keďže v roku 2024 sa viac ako polovica svetovej populácie zúčastnila na voľbách a mnohé z týchto volieb boli poznačené manipulovaním, dezinformáciami a pokusmi o zasahovanie z krajiny alebo mimo nej;
R.	keďže svetový rebríček slobody tlače za rok 2024, ktorý vypracovala organizácia Reportéri bez hraníc, varuje pred poklesom zámeru štátov a iných politických síl chrániť slobodu tlače; keďže podľa prehľadu tejto organizácie za rok 2024 bolo v roku 2024 zabitých 54 novinárov a pracovníkov médií, väčšina z nich v konfliktných oblastiach, 550 bolo zadržaných, 55 bolo zadržiavaných ako rukojemníci a 95 bolo nezvestných;
S.	keďže podľa globálnej monitorovacej správy UNESCO o vzdelávaní za rok 2024 je 251 miliónov detí a mladých ľudí zbavených základného práva na vzdelávanie a sú naďalej mimo školského systému; keďže dievčatá a ženy zažívajú okrem chudoby aj vplyv kultúrnych noriem, rodové predsudky, detské sobáše a násilie povolené oficiálnymi diskriminačnými politikami, ktoré im bránia v prístupe k vzdelávaniu a zamestnaniu a snažia sa vymazať ich z verejného života;
T.	keďže najmenej milión ľudí je väznených nespravodlivo, z politických dôvodov, medzi nimi aj niekoľko laureátov a finalistov Sacharovovej ceny Európskeho parlamentu za slobodu myslenia;
U.	keďže podľa článku 21 Zmluvy o EÚ sa Únia musí usilovať o rozvoj vzťahov a budovať partnerstvá s tretími krajinami založené okrem iného na zásadách demokracie, právneho štátu, univerzálnosti a nedeliteľnosti ľudských práv a základných slobôd, zachovávania ľudskej dôstojnosti, rovnosti a solidarity a dodržiavania zásad Charty Organizácie Spojených národov a medzinárodného práva; keďže mnohí partneri EÚ si napriek tomu, že už roky využívajú rôzne preferencie a výhody vyplývajúce z dohôd s EÚ, neplnia svoje záväzky;
V.	keďže škody na životnom prostredí a účinky zmeny klímy prehlbujú neistotu, marginalizáciu a nerovnosť, čo stále viac núti ľudí, aby opustili svoje domovy alebo zostali uviaznutí v nebezpečnom prostredí, čím sa zvyšuje ich zraniteľnosť a ohrozujú ľudské práva;
Globálne výzvy pre demokraciu a ľudské práva
1.	znovu potvrdzuje univerzálnosť, vzájomnú závislosť, prepojenosť a nedeliteľnosť ľudských práv a prirodzenú dôstojnosť každej ľudskej bytosti; opätovne potvrdzuje povinnosť EÚ a jej členských štátov presadzovať a chrániť demokraciu a univerzálnosť ľudských práv na celom svete; vyzýva EÚ a jej členské štáty, aby v súlade so svojimi hodnotami išli príkladom pri presadzovaní a prísnom dodržiavaní ľudských práv a princípov medzinárodnej spravodlivosti;
2.	trvá na tom, že dodržiavanie, ochrana a napĺňanie ľudských práv a základných slobôd musia byť základom vonkajšej politiky EÚ v súlade s jej zakladajúcimi zásadami; dôrazne vyzýva EÚ a jej členské štáty, aby sa v tejto súvislosti usilovali o pokračovanie ambiciózneho záväzku, ktorým by sa sloboda, demokracia a ľudské práva a ich ochrana stali jednoduchšie a efektívnejšie ústrednou súčasťou všetkých politík EÚ, a aby zlepšili súlad medzi vnútornými a vonkajšími politikami EÚ v tejto oblasti vrátane všetkých spoločných medzinárodných dohôd;
3.	zdôrazňuje, že EÚ musí byť plne pripravená bojovať proti vzostupu autoritárstva, totalitarizmu a populizmu, ako aj proti čoraz častejšiemu porušovaniu zásad univerzálnosti ľudských práv, demokracie a medzinárodného humanitárneho práva;
4.	odsudzuje rastúci trend prípadov porušovania a zneužívania ľudských práv, demokratických zásad a hodnôt vo svete, ako sú napríklad hrozby obmedzovania ľudských práv, najmä práv žien, ale aj popravy, mimosúdne popravy, svojvoľné zatýkanie a väznenie, mučenie a zlé zaobchádzanie, rodovo motivované násilie, potláčanie prejavov občianskej spoločnosti, politických oponentov, marginalizovaných a zraniteľných skupín vrátane detí, seniorov, migrantov, utečencov a žiadateľov o azyl či etnických a náboženských menšín; rovnako tak odsudzuje otroctvo a nútenú prácu, nadmerné používanie násilia verejnými orgánmi vrátane násilných zásahov proti pokojným protestom či iným zhromaždeniam, systematickú a štrukturálnu diskrimináciu, účelové zneužívanie súdnictva, cenzúru a hrozby adresované nezávislým médiám vrátane hrozieb v digitálnom priestore, ako sú online sledovanie a zablokovanie internetu, politické útoky namierené proti medzinárodným inštitúciám a medzinárodnému poriadku založenému na pravidlách, a čoraz častejšie aj využívanie nezákonných vojnových metód, ktoré sú vážnym porušením medzinárodného humanitárneho práva a práva v oblasti ľudských práv; vyjadruje poľutovanie nad oslabením ochrany demokratických inštitúcií a procesov a zmenšujúcim sa priestorom pre občianske spoločnosti na celom svete; odsudzuje nadnárodné represie zo strany neliberálnych režimov proti občanom a aktivistom, ktorí hľadali útočisko v zahraničí, a to aj na pôde EÚ; odsudzuje zatknutie a odsúdenie francúzsko-alžírskeho spisovateľa Boualema Sansala alžírskym súdom na päť rokov odňatia slobody; vyzýva na jeho okamžité prepustenie a dúfa, že alžírske orgány pochopia, že je to naliehavo potrebné;
5.	s hlbokým znepokojením berie na vedomie pretrvávajúcu medzinárodnú krízu zodpovednosti, ako aj výzvy, ktorým čelí úsilie o ukončenie beztrestnosti za porušovanie základných noriem medzinárodného práva v oblasti ľudských práv a humanitárneho práva počas ozbrojených konfliktov na celom svete; opätovne potvrdzuje neutralitu a význam humanitárnej pomoci vo všetkých konfliktoch a krízach; upozorňuje na vážne dôsledky diskreditácie a útokov na organizácie multilaterálnych fór, ako je OSN, ktoré môžu podporovať kultúru beztrestnosti a podkopávať dôveru k existencii a fungovaniu OSN; vyzýva EÚ, aby sa zastala medzinárodného právneho systému a prijala účinné opatrenia na presadzovanie dodržiavania predpisov;
6.	s uspokojením konštatuje, že v tomto kontexte veľkých výziev v oblasti ľudských práv na celom svete existujú aj „svetlé miesta v oblasti ľudských práv“; vyzdvihuje najmä prácu OOS a obhajcov ľudských práv; zdôrazňuje potrebu strategickejšej komunikácie o ľudských právach a demokracii šírením správ o pozitívnych výsledkoch, politikách a najlepších postupoch; podporuje iniciatívu s názvom Pozitívne príbehy o ľudských právach ako nástroj na propagáciu pozitívnych príkladov z oblasti ľudských práv a odporúča jej aktualizáciu; zdôrazňuje úlohu verejnej a kultúrnej diplomacie EÚ, ako aj medzinárodných kultúrnych vzťahov pri presadzovaní ľudských práv a vyzýva odbor strategickej komunikácie a prognózovania Európskej služby pre vonkajšiu činnosť (ďalej len „ESVČ“), aby v tomto smere zvýšil svoje úsilie;
Posilnenie súboru nástrojov EÚ na podporu a ochranu ľudských práv a demokracie na celom svete
7.	so znepokojením konštatuje narastajúce rozpory na celom svete; zdôrazňuje spoločnú zodpovednosť EÚ za neustálu obranu demokratických hodnôt a zásad a ľudských práv, medzinárodnej spravodlivosti, mieru a dôstojnosti vo svete, čo je v súčasnej nestabilnej globálnej politickej situácii o to dôležitejšie; vyzýva EÚ, aby zachovala otvorené komunikačné kanály s rôznymi zainteresovanými stranami a pokračovala v rozvoji komplexného súboru nástrojov na posilnenie ľudských práv a demokracie v globálnom meradle;
Akčný plán EÚ pre ľudské práva a demokraciu
8.	konštatuje, že EÚ a jej členské štáty dosiahli značný pokrok vo vykonávaní akčného plánu EÚ pre ľudské práva a demokraciu, hoci nedosiahli všetky jeho ciele, sčasti aj z dôvodu bezprecedentných výziev, ktorým svet od jeho prijatia čelí; v tejto súvislosti víta predĺženie trvania akčného plánu do roku 2027 s cieľom maximalizovať synergické účinky a komplementárnosť medzi ľudskými právami a demokraciou na miestnej, národnej i globálnej úrovni;
Osobitný zástupca EÚ (ďalej len „OZEÚ“) pre ľudské práva
9.	plne podporuje prácu OZEÚ pre ľudské práva pri prispievaní k zviditeľneniu a súdržnosti činností EÚ v rámci vonkajších vzťahov, ktoré sa týkajú ľudských práv; potvrdzuje ústrednú úlohu OZEÚ pri presadzovaní a ochrane ľudských práv zo strany EÚ prostredníctvom spolupráce s tretími krajinami a podobne zmýšľajúcimi partnermi; zdôrazňuje potrebu úzkej spolupráce medzi OZEÚ pre ľudské práva a ostatnými OZEÚ a osobitnými vyslancami s cieľom ďalej zlepšovať túto konzistentnosť a vyzýva na väčšie zviditeľnenie úlohy OZEÚ pre ľudské práva; žiada, aby sa OZEÚ poskytlo viac zdrojov a lepšia koordinácia s delegáciami EÚ na celom svete na podporu jeho práce; napriek neustálym výzvam vyjadruje poľutovanie nad vylúčením Európskeho parlamentu z výberového konania na funkciu OZEÚ; trvá na tom, že je potrebné, aby OZEÚ pravidelne podával správy Európskeho parlamentu;
Nástroj susedstva a rozvojovej a medzinárodnej spolupráce – Globálna Európa a tematický program pre ľudské práva a demokraciu
10.	pripomína zásadnú úlohu Nástroja susedstva a rozvojovej a medzinárodnej spolupráce (ďalej len „NDICI“) – Globálna Európa vrátane jeho tematického programu pre ľudské práva a demokraciu ako hlavného nástroja EÚ pri presadzovaní a ochrane ľudských práv a demokracie na celom svete; zdôrazňuje, že je potrebné spolupracovať s občianskou spoločnosťou vo všetkých príslušných vonkajších činnostiach EÚ vrátane stratégie Global Gateway, ktorá je financovaná z nástroja NDICI – Globálna Európa; opätovne zdôrazňuje význam zefektívnenia prístupu založeného na ľudských právach pri používaní nástrojov vonkajšej činnosti EÚ; zdôrazňuje úlohu Európskeho parlamentu v procese programovania nástroja a vyzýva Komisiu a ESVČ, aby včas sprostredkovali všetky relevantné informácie a umožnili tak Európskemu parlamentu plniť si úlohu zodpovedajúcim spôsobom, najmä počas geopolitických dialógov na vysokej úrovni s Komisiou, v rámci preskúmania v polovici trvania, ako aj pri príprave jeho uznesení; vyzýva ESVČ a Komisiu, aby zabezpečili, že po každom geopolitickom dialógu a každom uznesení poskytnú odpoveď na listy s odporúčaniami; naliehavo vyzýva Komisiu, aby vypracovala a spustila komplexné centralizované webové sídlo venované nástroju NDICI – Globálna Európa vrátane informácií o všetkých viacročných orientačných programoch s podrobnými informáciami o ich príslušných rozpočtoch, súvisiacich opatreniach a pridelených finančných prostriedkoch, ktoré podporujú, a to tak podľa jednotlivých krajín, ako aj podľa tém; konštatuje, že nástroj NDICI – Globálna Európa a všetky budúce nástroje musia byť zamerané na základné príčiny pretrvávajúcich výziev vrátane potreby posilniť odolnosť miestnych komunít a činností na podporu demokracie podporou hospodárskeho rozvoja;
11.	vyzýva na nezávislé ex ante posúdenia s cieľom určiť možné dôsledky a riziká projektov so zreteľom na ľudské práva v súlade s článkom 25 ods. 5 nariadenia (EÚ) 2021/947; požaduje nezávislé monitorovanie ľudských práv počas vykonávania projektov v tretích krajinách, najmä v súvislosti s projektmi, pri ktorých existuje vysoké riziko porušovania; vyzýva na pozastavenie projektov, ktoré (ne)priamo prispievajú k porušovaniu ľudských práv v krajinách mimo EÚ; opakuje zákaz prideľovania finančných prostriedkov EÚ na činnosti, ktoré sú v rozpore so základnými hodnotami EÚ, ako sú terorizmus alebo extrémizmus; vyzýva Komisiu, aby sa z vlastnej iniciatívy delila s Európskym parlamentom o všetky posúdenia týkajúce sa ľudských práv;
Obchodné a medzinárodné dohody EÚ
12.	opakuje svoju výzvu, aby sa do dohôd medzi EÚ a tretími krajinami zahrnuli hodnotenia dodržiavania ľudských práv a prísne ustanovenia o ľudských právach, ktoré by boli podporené jasným súborom kritérií a postupov, ktoré treba dodržať v prípade ich porušenia; vyzýva Komisiu a ESVČ, aby zabezpečili aktívne monitorovanie a účinné presadzovanie ustanovení o ľudských právach v súčasných medzinárodných dohodách a zlepšili svoju komunikáciu s Európskym parlamentom, pokiaľ ide o úvahy a rozhodnutia týkajúce sa tohto presadzovania; opakuje, že vzhľadom na pretrvávajúce porušovanie doložiek o ľudských právach, vrátane doložiek týkajúcich sa programu Všeobecný systém preferencií plus, partnerskými krajinami by EÚ mala rýchlo a rozhodne reagovať, a to aj pozastavením príslušných dohôd, ak sa iné možnosti ukážu ako neúčinné; vyzýva na vykonávanie odporúčania ombudsmana EÚ týkajúceho sa vytvorenia portálu na vybavovanie sťažností v rámci obchodných a finančných nástrojov EÚ, prípadne na prispôsobenie jednotného kontaktného miesta Komisie tak, aby umožňovalo podávanie sťažností týkajúcich sa nedodržiavania doložiek o ľudských právach; vyzýva inštitúcie EÚ, aby pravidelne spolupracovali so zástupcami podnikateľov a občianskej spoločnosti s cieľom posilniť prepojenie medzinárodného obchodu, ľudských práv a hospodárskej bezpečnosti; vyzýva EÚ, aby zabezpečila presadzovanie a ochranu ľudských práv pri investíciách a projektoch v rámci svojej stratégie Global Gateway tak, aby ľudské práva neboli porušované;
Dialógy EÚ o ľudských právach
13.	zdôrazňuje dôležitú úlohu dialógov o ľudských právach v rámci súboru nástrojov EÚ v oblasti ľudských práv a ako kľúčového nástroja na vykonávanie akčného plánu EÚ pre ľudské práva a demokraciu; zdôrazňuje, že tieto dialógy sa musia zaoberať celkovou situáciou ľudských práv a demokracie spolu s príslušnými krajinami; konštatuje, že dialógy o ľudských právach by sa mali považovať za kľúčový prvok trvalej angažovanosti EÚ, a nie za samostatný nástroj, a to, že štáty mimo EÚ majú stále problém skutočne sa zapojiť do dialógov a prinášať kľúčové výsledky, by malo viesť k využívaniu iných vhodných nástrojov zahraničnej politiky; pripomína, že tieto dialógy sa musia využívať v spojení a v synergii s ďalšími nástrojmi a riadiť sa prístupom „viac za viac a menej za menej“; opakuje, že treba upozorniť na jednotlivé prípady a zvlášť na prípady laureátov Sacharovovej ceny a tie, ktoré Európsky parlament zdôraznil vo svojich uzneseniach, a zabezpečiť primerané následné opatrenia; vyzýva ESVČ a delegácie EÚ, aby viac propagovali tieto dialógy a ich výsledky a zároveň zabezpečili, aby boli orientované na výsledky a vychádzali zo súboru jasných referenčných kritérií, ktoré by sa mohli uverejniť ako súčasť spoločného tlačového vyhlásenia, a aby následne vykonávali primerané opatrenia; vyzýva na väčšie a zmysluplnejšie zapojenie občianskej spoločnosti do dialógov; zdôrazňuje, že skutočným OOS sa nesmie brániť v účasti na dialógoch o ľudských právach a že každý dialóg musí zahŕňať všetky skutočné OOS bez akýchkoľvek obmedzení;
Globálny sankčný režim EÚ v oblasti ľudských práv (GHRSR – EÚ Magnitského akt)
14.	víta rastúce využívanie GHRSR ako kľúčového politického nástroja EÚ na obranu ľudských práv a demokracie vo svete; vyjadruje však poľutovanie nad tým, že jeho využívanie je aj naďalej obmedzené, najmä v súčasnom geopolitickom prostredí; berie však na vedomie výzvy, ktoré predstavuje požiadavka jednomyseľnosti pri prijímaní sankcií, a opakuje svoju výzvu Rade, aby pri rozhodovaní o GHRSR zaviedla hlasovania kvalifikovanou väčšinou; v tejto súvislosti pripomína formálnu žiadosť, ktorú Európsky parlament predložil Rade v roku 2023, o zvolanie zasadnutia venovaného reforme EÚ okrem iného s cieľom zvýšiť počet rozhodnutí prijímaných kvalifikovanou väčšinou; vyzýva na intenzívnejšie využívanie GHRSR a iných sankčných režimov ad hoc voči tým osobám, ktoré sú zodpovedné za vážne porušenia ľudských práv a medzinárodného humanitárneho práva; plne podporuje možnosť uloženia cielených protikorupčných sankcií v tomto smere v rámci EÚ, čo je dlhodobou prioritou Európskeho parlamentu, či už prostredníctvom začlenenia do EUGHRSR alebo do iného režimu; zdôrazňuje potrebu úplného presadzovania sankcií a vyzýva na riešenie obchádzania;
Činnosti na podporu demokracie
15.	opakuje svoje znepokojenie nad rastúcimi útokmi autoritárskych a neliberálnych režimov na demokratické zásady, hodnoty a na pluralitu; zdôrazňuje, že obrana a podpora demokracie na celom svete sa čoraz viac stáva geopolitickým a strategickým záujmom; zdôrazňuje význam úsilia Európskeho parlamentu o budovanie kapacít partnerských parlamentov, podporu mediácie a podnecovanie kultúry dialógu a kompromisu, najmä medzi mladými politickými lídrami, a posilnenie postavenia poslankýň, obhajcov ľudských práv a zástupcov občianskej spoločnosti a nezávislých médií; opakuje svoju výzvu Komisii, aby pokračovala vo svojich činnostiach v týchto oblastiach a rozšírila ich zvýšením financovania a podpory pre orgány a agentúry EÚ a iné organizácie založené na grantoch; zdôrazňuje, že je mimoriadne dôležité priamo podporovať občiansku spoločnosť a osoby, ktoré vyjadrujú nesúhlasné názory, najmä v súčasnej atmosfére rastúceho globálneho napätia a represií v čoraz väčšom počte krajín; pripomína význam volebných pozorovateľských misií EÚ a príspevok Európskemu parlamentu k rozvoju a zlepšovaniu ich metodiky; žiada, aby sa v prípade sporných alebo netransparentných výsledkov volieb použil súbor nástrojov EÚ s cieľom zabrániť politickým a vojenským krízam v povolebnom prostredí; vyzýva na posilnenie opatrení EÚ na boj proti manipulatívnym a falošným posolstvám namiereným proti EÚ vo volebných kampaniach, najmä v krajinách, ktoré dostávajú významnú humanitárnu a rozvojovú pomoc EÚ, a v krajinách, ktoré sú kandidátmi na členstvo v EÚ; vyzýva na posilnenie spolupráce medzi skupinou Európskeho parlamentu na podporu demokracie a koordináciu volieb, príslušnými generálnymi riaditeľstvami Komisie a ESVČ; žiada EÚ, aby na otázky rodovej rovnosti vrátane sexuálneho a reprodukčného zdravia a práv upozorňovala tretie krajiny; požaduje zvýšiť viditeľnosť dialógov o ľudských právach a zabezpečiť, aby boli orientované na výsledky a založené na jasnom súbore referenčných kritérií, ktoré umožňujú účinné monitorovanie, a to aj účinnými konzultáciami ex ante a ex post s občianskou spoločnosťou, uverejňovaním spoločných tlačových vyhlásení a vykonávaním primeraných následných opatrení;
16.	zdôrazňuje význam posilňovania účasti žien v demokratických systémoch s cieľom riešiť nerovné zastúpenie žien v rozhodovacích procesoch; žiada, aby sa v rámci vonkajšej činnosti EÚ podporovala väčšia účasť žien v politike, podnikaní a občianskej spoločnosti;
Podpora EÚ pre obhajcov ľudských práv
17.	je mimoriadne znepokojený pretrvávajúcim obmedzovaním priestoru občianskej spoločnosti a rastúcimi hrozbami pre prácu obhajcov ľudských práv a OOS, ako aj ich rodiny, komunity a právnikov, a vyjadruje osobitné znepokojenie nad čoraz sofistikovanejšími prostriedkami používanými na ich prenasledovanie; dôrazne odsudzuje ich svojvoľné zadržiavanie a zabíjanie; odsudzuje prenasledovanie organizácií občianskej spoločnosti prostredníctvom legislatívnych ustanovení, ako sú zákony o zahraničných agentoch a podobne, a iné obmedzenia, ktorým čelia; odsudzuje to, že obhajkyne ľudských práv naďalej čelia ustavičnému a čoraz sofistikovanejšiemu porušovaniu ich práv vrátane cieleného zabíjania, fyzických útokov, zmiznutí, očierňujúcich kampaní, zatýkania, súdneho obťažovania a zastrašovania; so znepokojením konštatuje, že tieto útoky majú zjavne za cieľ systematicky umlčiavať obhajkyne ľudských práv a vymazať ich názory z verejného priestoru; rozhodne podporuje prácu obhajcov ľudských práv a opatrenia EÚ na zabezpečenie ich ochrany na celom svete; zdôrazňuje naliehavú potrebu komplexnej a včasnej revízie usmernení EÚ týkajúcich sa obhajcov ľudských práv s cieľom riešiť vznikajúce výzvy a hrozby a zabezpečiť ich uplatniteľnosť a účinnosť pri ochrane obhajcov ľudských práv na celom svete, pričom by sa do aktualizovaných usmernení mali začleniť rodovo citlivé a prierezové prístupy, ktoré by odrážali rôznorodé prostredie a skúsenosti obhajcov ľudských práv a zohľadňovali osobitné zraniteľnosti, ktorým môžu čeliť; požaduje úplné a dôsledné uplatňovanie usmernení EÚ o obhajcoch ľudských práv zo strany EÚ a jej členských štátov; vyzýva na úsilie o zlepšenie komunikačných stratégií s cieľom zvýšenia viditeľnosti činností a kanálov EÚ na ochranu a podporu mechanizmov, ktoré majú slúžiť obhajcom ľudských práv;
18.	vyjadruje vážne znepokojenie nad rastúcim javom nadnárodných represií proti obhajcom ľudských práv, novinárom a zástupcom občianskej spoločnosti; vyzýva na vypracovanie stratégie EÚ, ktorá by harmonizovala vnútroštátne reakcie na nadnárodné represie;
19.	vyjadruje hlboké znepokojenie nad čoraz neistejším finančným prostredím, ktorému čelia obhajcovia ľudských práv a komunity obhajujúce práva, najmä v globálnom kontexte charakterizovanom zintenzívnením represií; konštatuje, že výsledkom súčasného geopolitického kontextu je zvýšená potreba podporovať obhajcov ľudských práv; vyzýva preto EÚ a jej členské štáty, aby v plnej miere využívali svoju finančnú podporu adresovanú obhajcom ľudských práv a zabezpečili vytvorenie flexibilných, dostupných a udržateľných mechanizmov financovania, ktoré týmto obhajcom umožnia pokračovať v ich životne dôležitej práci vzhľadom na rastúce výzvy;
20.	trvá na tom, aby ESVČ, Komisia a delegácie EÚ venovali osobitnú pozornosť situácii prenasledovaných laureátov a finalistov Sacharovovej ceny a aby v koordinácii s členskými štátmi a Európskym parlamentom podnikli rozhodné kroky s cieľom zabezpečiť ich dobré životné podmienky, bezpečnosť, prípadne ich oslobodenie; vzdáva hold laureátom Sacharovovej ceny a finalistom, ktorí prišli o život v boji za ľudské práva, demokraciu a slobodu;
21.	víta aktualizáciu príručky k vízovému kódexu EÚ v súvislosti s obhajcami ľudských práv a vyzýva na jej plné a dôsledné využívanie členskými štátmi; opakuje svoju výzvu Komisii, aby prevzala aktívnu úlohu na dosiahnutie koordinovaného prístupu členských štátov k prenasledovaným obhajcom ľudských práv;
Boj proti beztrestnosti a korupcii 
22.	zdôrazňuje, že beztrestnosť aj korupcia umožňujú a zhoršujú porušovanie a zneužívanie ľudských práv a narúšanie demokratických zásad; víta protikorupčné opatrenia vo vonkajších politikách EÚ uvedené v spoločnom oznámení Komisie a vysokého predstaviteľa Únie pre zahraničné veci a bezpečnostnú politiku z 3. mája 2023 o boji proti korupcii (JOIN(2023)0012), po ktorom by malo nasledovať zavedenie prísneho protikorupčného rámca do práva, napríklad prostredníctvom smernice EÚ o boji proti korupcii, a komplexné riešenie tejto otázky v rámci protikorupčnej stratégie EÚ; podporuje protikorupčné ustanovenia zahrnuté do obchodných dohôd EÚ s tretími krajinami; zdôrazňuje dôležitú úlohu občianskej spoločnosti a novinárov v krajinách mimo EÚ pri dohľade nad bojom proti beztrestnosti a korupcii; vyzýva EÚ a jej členské štáty, aby zvýšili svoje úsilie v oblasti reforiem súdnictva, boja proti beztrestnosti, zlepšenia transparentnosti a protikorupčných inštitúcií v krajinách mimo EÚ; nabáda EÚ a jej členské štáty, aby tam, kde je to možné, ešte viac koordinovali svoj postup so spojencami a partnermi s cieľom bojovať proti systémovej korupcii, ktorá autokratom umožňuje udržať sa pri moci, spoločnosti pripravuje o kľúčové zdroje a podkopáva demokraciu, ľudské práva a právny štát;
23.	trvá na tom, že je potrebné, aby EÚ prijala jasné kroky na uznanie úzkeho prepojenia medzi korupciou a porušovaním ľudských práv s cieľom zamerať sa na hospodárske a finančné subjekty porušujúce ľudské práva;
Opatrenia EÚ na multilaterálnej úrovni
24.	opätovne potvrdzuje, že podpora dodržiavania, ochrany a napĺňania ľudských práv na celom svete si vyžaduje silnú medzinárodnú spoluprácu na multilaterálnej úrovni; zdôrazňuje mimoriadne dôležitú úlohu OSN a jej orgánov ako hlavného fóra, ktoré musí byť schopné účinne presadzovať úsilie o mier a bezpečnosť, udržateľný rozvoj a dodržiavanie ľudských práv a medzinárodného práva; vyzýva EÚ a jej členské štáty, aby naďalej podporovali politicky a finančne činnosť OSN, jej agentúr a ich osobitné postupy, s cieľom zabezpečiť, aby OSN plnila svoj účel a aby sa vymedzili proti vplyvu autoritárskych a totalitných režimov; zdôrazňuje, že súčasný multilaterálny poriadok musí v plnej miere začleniť do svojej štruktúry nových globálnych aktérov, najmä tých, ktorí sa zameriavajú na demokraciu a ľudské práva; opakuje, že je potrebné, aby EÚ a jej členské štáty vystupovali na pôde OSN a na iných multilaterálnych fórach jednotne v záujme efektívneho riešenia globálnych výziev spojených s ľudskými právami a demokraciou, a aby sa vyjadrovali čo najdôraznejšie v súlade s medzinárodnými normami v oblasti ľudských práv; na tento účel vyzýva na dosiahnutie pokroku pri zabezpečovaní toho, aby okrem zastúpení členských štátov v medzinárodných organizáciách vrátane Bezpečnostnej rady OSN mala svoje zastúpenie aj EÚ; vyzýva delegácie EÚ, aby zohrávali významnejšiu úlohu na multilaterálnych fórach, na ktoré by mali mať k dispozícii primerané zdroje;
25.	je hlboko znepokojený rastúcimi útokmi najmä autoritárskych a totalitných režimov proti globálnemu poriadku založenému na pravidlách podkopávaním fungovania orgánov OSN, konkrétne zneužívaním práva veta v Bezpečnostnej rade OSN, ale aj v podobe nevyprovokovanej a neodôvodnenej agresie voči mierumilovným susedom; zdôrazňuje, že znížená účinnosť týchto orgánov so sebou prináša skutočné náklady v podobe ozbrojených konfliktov, stratených životov a ľudského utrpenia a vážne oslabuje všeobecnú schopnosť krajín riešiť globálne výzvy; vyzýva členské štáty, aby spolu s podobne zmýšľajúcimi partnermi vypracovali spoľahlivú stratégiu, zintenzívnili snahy o zvrátenie existujúceho trendu a vyslali jednotné a jasné posolstvo o podpore týchto organizácií v prípade ich ohrozovania alebo útoku proti nim; domnieva sa, že OSN, jej orgány a iné multilaterálne organizácie potrebujú reformu, aby mohli riešiť rastúce výzvy a hrozby;
26.	vyjadruje hlboké poľutovanie nad rozhodnutím niektorých krajín odstúpiť z Rady OSN pre ľudské práva;
27.	opätovne zdôrazňuje rozhodnú podporu EÚ Medzinárodnému súdnemu dvoru a MTS ako kľúčovým, nezávislým a nestranným súdnym inštitúciám v mimoriadne náročných časoch pre medzinárodnú spravodlivosť; pripomína, že dobre financovaný MTS má rozhodujúci význam pre účinné stíhanie závažných trestných činov podľa medzinárodného práva; víta politickú a finančnú podporu, ktorú EÚ poskytuje MTS vrátane jeho úradu prokurátora, ako aj spustenie globálnej iniciatívy na boj proti beztrestnosti za medzinárodné trestné činy, z ktorej sú finančne podporované OOS zaoberajúce sa presadzovaním spravodlivosti a vyvodzovaním zodpovednosti za zločiny proti medzinárodnému právu a za závažné porušovanie ľudských práv, a to aj podporou účasti preživších obetí na súdnych konaniach; žiada EÚ a jej členské štáty, aby aj naďalej a intenzívnejšie podporovali MTS, vrátane Zvereneckého fondu MTS v prospech obetí, všetkými prostriedkami vrátane zdrojov a politickej podpory a aby využili všetky nástroje, ktoré majú k dispozícii, na boj proti beztrestnosti vo svete a MTS umožnili efektívny výkon jeho mandátu; vyzýva všetky členské štáty, aby rešpektovali a realizovali opatrenia a rozhodnutia všetkých orgánov Medzinárodného súdneho dvora a MTS (vrátane jeho úradu prokurátora a komôr), naliehali na ďalšie krajiny, aby sa pripojili k súdu a spolupracovali s ním vrátane presadzovania zatýkacích rozkazov MTS a aby podporovali ich prácu ako nezávislej a nestrannej medzinárodnej justičnej inštitúcie na celom svete; vyjadruje poľutovanie nad tým, že niektoré členské štáty MTS nevykonali zatýkacie rozkazy MTS, čo oslabuje prácu súdov; vyzýva EÚ, aby naliehala na tretie krajiny, aj v spolupráci so svojimi hlavnými partnermi, aby uznali MTS a stali sa zmluvnou stranou Rímskeho štatútu;
28.	opakuje, že EÚ rozhodne podporuje Európsky súd pre ľudské práva; naliehavo vyzýva všetky signatárske štáty Európskeho dohovoru o ľudských právach, aby sa v plnej miere riadili rozhodnutiami súdu;
29.	zdôrazňuje význam odpolitizovania MTS, keďže dôvera v súd sa naruší, ak sa jeho mandát zneužíva; čo najdôraznejšie odsudzuje najmä politické útoky, sankcie či iné donucovacie prostriedky používané alebo plánované proti samotnému Medzinárodnému trestnému súdu a jeho zamestnancom; vyzýva členské štáty a inštitúcie EÚ, aby spoločne našli riešenia, ako ochrániť inštitút MTS a jeho zamestnancov pred akýmikoľvek budúcimi sankciami, ktoré by ohrozili fungovanie súdu;
30.	vyjadruje hlboké znepokojenie nad sankciami voči MTS, jeho prokurátorom, sudcom a zamestnancom, ktoré sú vážnym útokom na medzinárodný justičný systém; vyzýva Komisiu, aby urýchlene aktivovala nariadenie o blokovaní a členské štáty, aby zvýšili svoje diplomatické úsilie s cieľom brániť a chrániť MTS ako nenahraditeľný základný kameň medzinárodného justičného systému;
31.	uznáva univerzálnu jurisdikciu ako dôležitý nástroj medzinárodného systému trestnej justície na predchádzanie beztrestnosti a boj proti nej a na podporu medzinárodnej zodpovednosti; vyzýva členské štáty, aby v boji proti beztrestnosti uplatňovali univerzálnu jurisdikciu;
32.	vyzýva EÚ a jej členské štáty, aby stáli na čele globálneho boja proti všetkým formám extrémizmu, a víta prijatie stratégie EÚ na tento účel; žiada, aby boj proti terorizmu bol prioritou programu EÚ v oblasti vnútorných a zahraničných vecí;
Dodržiavanie medzinárodného humanitárneho práva
33.	so znepokojením berie na vedomie rastúce nerešpektovanie medzinárodného humanitárneho práva a medzinárodného práva v oblasti ľudských práv, najmä v podobe pretrvávajúcich ozbrojených konfliktov na celom svete; dôrazne odsudzuje nárast úmyselných, nerozlišujúcich a neprimeraných útokov na civilné obyvateľstvo a civilné objekty na pozadí viacerých ozbrojených konfliktov; zdôrazňuje, že je mimoriadne dôležité, aby všetky agentúry OSN a humanitárnej pomoci mohli poskytovať úplnú, včasnú a nerušenú pomoc všetkým ľuďom v zraniteľných situáciách, a vyzýva všetky strany ozbrojených konfliktov, aby plne rešpektovali prácu týchto agentúr a zabezpečili, aby mohli bez vonkajších zásahov uspokojovať základné potreby civilného obyvateľstva; odsudzuje pokusy podkopávať prácu agentúr OSN poskytujúcich humanitárnu pomoc; naliehavo vyzýva všetky strany ozbrojených konfliktov, aby chránili civilné obyvateľstvo, humanitárnych a zdravotníckych pracovníkov, ale aj novinárov a zamestnancov médií; vyzýva všetky strany ozbrojených konfliktov, aby rešpektovali legitímnosť a nedotknuteľnosť mierových misií OSN; vyzýva všetky štáty, aby bezpodmienečne a v plnej miere dodržiavali medzinárodné humanitárne právo; vyzýva medzinárodné spoločenstvo a najmä členské štáty, aby v prípadoch závažné porušenia medzinárodného humanitárneho práva presadzovali vyvodenie zodpovednosti a boj proti beztrestnosti; požaduje systematické vytváranie humanitárnych koridorov vo vojnových regiónoch a v bojových situáciách vždy, keď je to potrebné, aby sa ohrozeným civilistom umožnil únik z konfliktných oblastí, a dôrazne odsudzuje akékoľvek útoky na ne; žiada neobmedzený prístup humanitárnych organizácií, ktoré monitorujú vojnových zajatcov a pomáhajú im, tak ako je stanovený v Ženevskom dohovore o vojnových zajatcoch; očakáva, že pri zaobchádzaní s vojnovými zajatcami budú medzinárodné organizácie dodržiavať medzinárodné právo; vyzýva na medzinárodnú spoluprácu a pomoc pri návrate násilne deportovaných osôb a zvlášť detí a rukojemníkov;
34.	je vážne znepokojený, že pretrváva vážny problém zdĺhavej okupácie alebo anexie území; žiada, aby sa osobitná pozornosť venovala situácii v oblasti ľudských práv na nezákonne okupovaných územiach, a to aj v prípadoch dlhotrvajúcej okupácie, a aby sa prijali účinné opatrenia na zabránenie závažnému porušovaniu ľudských práv na mieste vrátane porušovania práva na život, obmedzovania slobody pohybu a diskriminácie;
35.	opätovne vyzýva členské štáty, aby prispeli k obmedzeniu ozbrojených konfliktov a závažného porušovania ľudských práv alebo medzinárodného humanitárneho práva tým, že budú striktne dodržiavať ustanovenia článku 7 zmluvy OSN o obchodovaní so zbraňami týkajúci sa vývozu a hodnotenia vývozu z 2. apríla 2013 a spoločnej pozície Rady 2008/944/SZBP z 8. decembra 2008, ktorou sa vymedzujú spoločné pravidlá upravujúce kontrolu vývozu vojenskej technológie a materiálu;
36.	Naliehavo vyzýva spoľahlivé a podobne zmýšľajúce tretie krajiny, aby posilnili svoje spôsobilosti v oblasti obrany, odolnosti a civilnej pripravenosti s cieľom účinne odrádzať od agresie a presadzovať ľudské práva na celom svete;
37.	vzhľadom na rodovo podmienený vplyv ozbrojených konfliktov vyjadruje poľutovanie nad tým, že v rámci humanitárnej a utečeneckej reakcie EÚ sa sexuálnemu a rodovo motivovanému násiliu a sexuálnemu a reprodukčnému zdraviu a právam (SRZP) neprikladá dostatočná priorita a pozornosť; opakuje, že humanitárne krízy ešte väčšmi prehlbujú problémy súvisiace so SRZP a rodové problémy, a pripomína, že v krízových zónach, najmä v rámci zraniteľných skupín, ako sú utečenci a migranti, sú ženy a dievčatá obzvlášť vystavené sexuálnemu násiliu, sexuálne prenosným chorobám, sexuálnemu vykorisťovaniu, znásilňovaniu ako vojnovej zbrani a neželaným tehotenstvám; vyzýva Komisiu a členské štáty, aby v rámci svojej humanitárnej pomoci a riešenia utečeneckej otázky považovali za jednu z hlavných priorít rovnosť medzi ženami a mužmi a SRZP, ako aj branie na zodpovednosť a prístup k spravodlivosti a náprave za porušovanie sexuálnych a reprodukčných práv a rodovo motivované násilie, a to aj pokiaľ ide o odbornú prípravu humanitárnych aktérov a súčasné a budúce financovanie;
Prístup Tím Európa
38.	uznáva potenciál väčšieho zosúladenia prístupov k ochrane a podpore ľudských práv medzi inštitúciami EÚ, veľvyslanectvami členských štátov a delegáciami EÚ v tretích krajinách, najmä pokiaľ ide o povzbudzovanie týchto krajín, aby dodržiavali svoje medzinárodné záväzky a zdržali sa obťažovania a prenasledovania kritických hlasov; poukazuje na príležitosť pre veľvyslanectvá členských štátov zohrávať čoraz aktívnejšiu úlohu pri presadzovaní a ochrane ľudských práv a zároveň podporovať občiansku spoločnosť v týchto krajinách; vyzýva EÚ a jej členské štáty, aby využili všetky možné prostriedky na posúdenie podmienok zadržiavania, sledovanie súdnych procesov a súdnych konaní a zvýšenie tlaku a informovanosti s cieľom naliehať na krajiny a aktívne sa usilovať o prepustenie politických väzňov; zdôrazňuje význam spoločnej zodpovednosti členských štátov a delegácií EÚ v tomto úsilí; vyzýva EÚ a jej členské štáty, aby zintenzívnili spoločné úsilie o presadzovanie dodržiavania, ochrany a napĺňania ľudských práv a o podporu demokracie na celom svete; nabáda na dôkladné monitorovanie a posudzovanie kapacity delegácií EÚ s cieľom zabezpečiť, aby každá z nich mala určené kontaktné miesto pre prípady porušovania ľudských práv a aby sa tomuto mandátu pridelili dostatočné zdroje na účinnú a včasnú reakciu; v tejto súvislosti opätovne zdôrazňuje, že pre delegácie EÚ sú dôležité existujúce usmernenia EÚ týkajúce sa konkrétnych oblastí ľudských práv;
Reakcia na všeobecné výzvy v oblasti ľudských práv a demokracie
Právo na ochranu pred mučením a iným krutým, neľudským alebo ponižujúcim zaobchádzaním alebo trestaním
39.	odsudzuje akékoľvek konanie alebo pokus, pokiaľ ide o legalizáciu, podnecovanie, povoľovanie, súhlas alebo schvaľovanie, ktoré sa týkajú mučenia a iného krutého, neľudského alebo ponižujúceho zaobchádzania alebo metód trestania za akýchkoľvek okolností; odsudzuje rastúci počet správ o používaní praktík mučenia štátnymi orgánmi, okrem iných aj na politických väzňoch, a to v rôznych situáciách vrátane väzenského a mimoväzenského prostredia, ako aj počas ozbrojených konfliktov po celom svete, zvlášť o porušovaní Ženevského dohovoru o vojnových zajatcoch, ako aj o zabíjaní vojnových zajatcov, ktoré je klasifikované ako vojnový zločin, a opätovne prripomína zdôrazňuje, že právo nebyť vystavený mučeniu alebo iným formám neľudského alebo ponižujúceho zaobchádzania nepozná žiadnu výnimku; opätovne pripomína politiku nulovej tolerancie voči mučeniu a inému zlému zaobchádzaniu, ktorá paltí v EÚ, a vyzýva príslušné inštitúcie vrátane Európskeho súdu pre ľudské práva, aby sa tvrdo postavili každému takémuto prípadu;
40.	opätovne pripomína svoju výzvu na všeobecnú ratifikáciu Dohovoru OSN proti mučeniu a inému krutému, neľudskému alebo ponižujúcemu zaobchádzaniu alebo trestaniu, ako aj opčného protokolu k nemu a potrebu, aby štáty zosúladili svoje vnútroštátne ustanovenia v tejto oblasti s medzinárodnými normami; v súlade s revidovanými usmerneniami politiky EÚ vo vzťahu k tretím krajinám týkajúce sa mučenia a iného krutého, neľudského alebo ponižujúceho zaobchádzania alebo trestania, ktoré Rada prijala 16. septembra 2019, opätovne pripomína význam spolupráce so zainteresovanými stranami v boji za odstránenie mučenia a pri monitorovaní miesta zadržiavania;
Právo na slobodu pokojného zhromažďovania a združovania
41.	opätovne pripomína potrebu chrániť demokratický priestor EÚ a uplatňovanie základných slobôd, najmä slobody zhromažďovania a združovania; zdôrazňuje, že rastie násilné potláčanie protestov a pokojných zhromaždení v rámci občianskeho priestoru EÚ a sú prípady mučenia a zlého zaobchádzania, ktoré vedú k úmrtiam a iným závažným porušeniam; zdôrazňuje potrebu posilniť toto základné právo v spojení s absolútnym zákazom mučenia a zlého zaobchádzania;
Právo na výživu, vodu a sanitáciu
42.	pripomína, že právo na výživu vrátane fyzického a ekonomického prístupu k vhodným potravinám alebo prostriedkom na ich obstarávanie je ľudským právom; je mimoriadne znepokojený problémami v oblasti práva na výživu na celom svete, najmä v situáciách vojny a ozbrojených konfliktov; odsudzuje čoraz častejšie správy o využívaní potravín ako zbrane v situáciách počas ozbrojeného konfliktu; vyzýva EÚ a jej členské štáty, aby presadzovali povinné usmernenia o práve na výživu bez diskriminácie v rámci systému OSN; naliehavo vyzýva EÚ a jej členské štáty, aby politicky a finančne plne podporovali organizácie a agentúry, ktoré sa usilujú o zabezpečenie práva na výživu v konfliktných oblastiach; pripomína význam Deklarácie OSN o právach roľníkov a iných osôb pracujúcich vo vidieckych oblastiach (UNDROP), pokiaľ ide o dosiahnutie potravinovej bezpečnosti; oceňuje prácu Svetového potravinového programu OSN v tejto oblasti;
43.	opätovne potvrdzuje právo na bezpečnú pitnú vodu a sanitáciu ako ľudské práva, ktoré sa navzájom dopĺňajú; zdôrazňuje, že prístup k čistej pitnej vode je nevyhnutný pre zdravý a dôstojný život a je základom zachovania ľudskej dôstojnosti; zdôrazňuje, že právo na vodu je základným predpokladom využívania iných práv, a ako také sa musí riadiť logikou, ktorá vychádza z verejného záujmu a zo spoločných verejných a globálnych statkov; zdôrazňuje význam usmernení EÚ týkajúcich sa bezpečnej pitnej vody a sanitácie a naliehavo vyzýva inštitúcie EÚ a členské štáty, aby ich uplatňovali a presadzovali ich dodržiavanie v tretích krajinách a na multilaterálnych fórach;
Zmena klímy a životné prostredie
44.	zdôrazňuje, že zmena klímy a jej vplyv na životné prostredie majú priamy dosah na účinné uplatňovanie všetkých ľudských práv; uznáva dôležitú prácu zástupcov OOS, domorodých a miestnych komunít, obhajcov ľudských práv bojujúcich za pôdu a životné prostredie v záujme ochrany čistého, zdravého a udržateľného životného prostredia vrátane prístupu k pôde a vodným zdrojom; vyjadruje poľutovanie nad rizikami, ktorým čelia obhajcovia ľudských práv bojujúci za životné prostredie a domorodí aktivisti, a požaduje zaručenie ich účinnej ochrany; konštatuje, že komunity, ktoré k zmene klímy prispievajú najmenej, sú komunity, v prípade ktorých existuje väčšia pravdepodobnosť postihnutia klimatickými rizikami a prírodnými katastrofami, a v tejto súvislosti vyzýva na zvýšenie podpory pre najzraniteľnejšie skupiny; pripomína, že pôvodné obyvateľstvo a miestne komunity zohrávajú dôležitú úlohu pri udržateľnom manažmente prírodných zdrojov a ochrane biodiverzity; pripomína, že prechod na čistú energiu musí byť spravodlivý a musí rešpektovať základné práva každého človeka; opätovne zdôrazňuje význam dosiahnutia cieľov OSN v oblasti udržateľného rozvoja z hľadiska ochrany ľudských práv súčasných i budúcich generácií;
45.	s hlbokým znepokojením berie na vedomie čoraz častejšie prípady ohrozovania čistého, zdravého a udržateľného životného prostredia nasadzovaním zbraní hromadného ničenia či uplatňovaním iných foriem vedenia vojny, čo nepriaznivo a neprimerane ovplyvňuje životné prostredie; zdôrazňuje potrebu účinne riešiť vysídľovanie ľudí spôsobené ničením životného prostredia a zmenou klímy, ktoré zvyšuje riziko porušovania ľudských práv a zraniteľnosť voči rôznym formám vykorisťovania; uznáva, že deti čelia akútnejším rizikám vyplývajúcim z katastrof súvisiacich s klímou a sú tiež jednou z najväčších postihnutých skupín; vyzýva EÚ, aby sa zamerala na riešenie vplyvov zmeny klímy na uplatňovanie práv dieťaťa;
Práva dieťaťa
46.	požaduje systematický a konzistentný prístup k presadzovaniu a ochrane práv detí, vrátane práv najviac marginalizovaných detí a detí v najzraniteľnejších situáciách, vo všetkých vonkajších politikách EÚ; vyzýva na intenzívnejšie úsilie o podporu dodržiavania, ochrany a napĺňania práv detí v krízových alebo núdzových situáciách; odsudzuje zhoršovanie dodržiavania práv dieťaťa a rastúce porušovanie a zneužívanie týchto práv, a to aj formou násilia, skorých a nútených manželstiev, sexuálneho zneužívania vrátane mrzačenia pohlavných orgánov, obchodovania s ľuďmi, detskej práce, vrážd zo cti, náboru detských vojakov, nedostatočného prístupu k vzdelávaniu a zdravotnej starostlivosti, podvýživy a extrémnej chudoby; odsudzuje aj nárast počtu úmrtí detí v prípade ozbrojeného konfliktu a zdôrazňuje potrebu účinnej ochrany práv detí v aktívnej vojne; požaduje nové iniciatívy EÚ na podporu a ochranu práv detí s cieľom rehabilitovať a opäť integrovať deti z konfliktných oblastí a zaručiť im chránené prostredie založené na rodine a na komunite ako prirodzené prostredie pre ich život, v ktorom sú základnými prvkami starostlivosť a vzdelávanie; znovu žiada systematický a konzistentný prístup k presadzovaniu a obrane práv detí prostredníctvom všetkých vonkajších politík EÚ; vyzýva všetky krajiny, aby čo najskôr ratifikovali Dohovor OSN o právach dieťaťa a umožnili tak celoplošnú ratifikáciu tohto základného nástroja;
47.	zdôrazňuje naliehavú potrebu dodržiavať práva tehotných žien a zabezpečiť, aby dostávali komplexnú podporu, čo sa týka zdravia, bezpečnosti a dôstojnosti, ktorá zahŕňa zaručený prístup k službám zdravotnej starostlivosti o matky, dostupnosť zariadení starostlivosti o deti, ako sú jasle, a zavedenie spravodlivých politík na pracovisku, ktoré chránia ich blaho, príjem a kariérny postup;
48.	zdôrazňuje, že je dôležité odstrániť medzeru vo financovaní, ktorá by krajinám umožnila splniť ich ciele udržateľného rozvoja č. 4 týkajúce sa kvalitného vzdelávania a zabezpečiť prístup k vzdelávaniu pre všetky deti a mládež; opakuje svoje výzvy na riešenie kultúrnych noriem a rodových predsudkov, ktoré bránia dievčatám a ženám získať vzdelanie, a naliehavo vyzýva na vytvorenie rodovo responzívnych vzdelávacích systémov na celom svete;
49.	zdôrazňuje, že vzdelávanie je východiskovým bodom pre kultiváciu zásad a hodnôt, ktoré prispievajú k osobnému rozvoju detí, ako aj k sociálnej súdržnosti, demokracii a právnemu štátu na celom svete; na tento účel vyzýva EÚ, aby presadzovala svoje hodnoty podporovaním prístupu žien a dievčat k vzdelávaniu a štúdiu;
Práva žien a rodová rovnosť
50.	zdôrazňuje, že práva žien a rodová rovnosť sú nevyhnutnými a nedeliteľnými ľudskými právami, ako aj základom právneho štátu a inkluzívnych odolných demokracií; vyjadruje poľutovanie nad skutočnosťou, že milióny žien a dievčat naďalej zažívajú diskrimináciu a násilie, najmä v súvislosti s ozbrojenými konfliktmi, situáciami po skončení konfliktu a vysídľovaním, a ich dôstojnosť, samostatnosť či dokonca aj život sú im odopierané; odsudzuje beztrestnosť, ktorá umožňuje páchateľom útočiť na obhajkyne ľudských práv; je zhrozený používaním znásilnenia a sexuálneho násilia ako vojnovej zbrane a zdôrazňuje nutnosť objasniť tieto prípady a zlepšiť medzinárodnú spoluprácu v boji proti beztrestnosti týchto zločinov; vyzýva EÚ, jej členské štáty a podobne zmýšľajúcich partnerov, aby zintenzívnili úsilie o zabezpečenie plného uplatňovania a ochrany ľudských práv žien a dievčat a aby začlenili prístup uplatňovania hľadiska rodovej rovnosti do všetkých politík s prihliadnutím na rozdielne vplyvy globálnych výziev, ako sú zmena klímy alebo ozbrojené konflikty; zdôrazňuje, že SRZP sú základnými ľudskými právami, ktoré sa musia dodržiavať na celom svete i v členských štátoch, a vyjadruje hlboké znepokojenie nad globálnymi neúspechmi v oblasti rodovej rovnosti a SRZP; opätovne potvrdzuje, že odopieranie kvalitných a komplexných služieb v oblasti sexuálneho a reprodukčného zdravia je formou rodovo motivovaného násilia; zdôrazňuje, že je dôležité ísť príkladom; vyzýva EÚ, aby sa v rámci podpory ľudských práv a dosahovania cieľov udržateľného rozvoja prioritne zameriavala na prístup k SRZP; čo najdôraznejšie odsudzuje rastúce útoky na sexuálne a reprodukčné zdravie a práva na celom svete, ako aj rodovo motivované násilie vrátane používania sexuálneho násilia ako vojnovej zbrane; vyzýva EÚ a členské štáty, aby presadzovali SRZP ako ľudské práva, zakotvili právo na legálne a bezpečné umelé prerušenie tehotenstva v Charte základných práv EÚ a v záujme presadzovania ľudských práv a cieľov udržateľného rozvoja považovali prístup k SRZP za prioritu; rezolútne odsudzuje prípady mrzačenia ženských pohlavných orgánov, vraždy zo cti, detské sobáše a nútené manželstvá; víta pristúpenie EÚ k Istanbulskému dohovoru a dôrazne vyzýva zvyšné členské štáty, aby Istanbulský dohovor čo najskôr ratifikovali; žiada EÚ a jej medzinárodných partnerov, aby zintenzívnili úsilie s cieľom zabezpečiť, že ženy budú môcť v plnej miere požívať ľudské práva a bude sa s nimi zaobchádzať rovnako ako s mužmi; zdôrazňuje význam ochrany práv žien a zabezpečenia ochrany ich zdravia, bezpečnosti a dôstojnosti, najmä v súvislosti s prístupom k zdravotnej starostlivosti a ochranou na pracovisku; zdôrazňuje potrebu aj naďalej rezolútne odmietať a odsudzovať zákony proti umelému prerušeniu tehotenstva, ktoré trestajú ženy a dievčatá väzením na desiatky rokov, a to aj v prípadoch znásilnenia, incestu alebo v prípade ohrozenia života tehotnej osoby; zdôrazňuje, že je potrebné pokračovať v úsilí o úplné odstránenie mrzačenia ženských pohlavných orgánov; plne podporuje úlohu veľvyslankyne EÚ pre rodovú rovnosť a rozmanitosť;
51.	uznáva, že podpora a ochrana SRZP je základom pre dosiahnutie rodovej rovnosti, a potvrdzuje právo na prístup ku komplexným službám v oblasti SRZP vrátane modernej antikoncepcie, bezplatného, bezpečného a legálneho umelého prerušenia tehotenstva, zdravotnej starostlivosti o matky a prenatálnej a postnatálnej zdravotnej starostlivosti, asistovanej reprodukcie a prístupu k vzdelávaniu a informáciám v oblasti SRZP vrátane komplexnej sexuálnej výchovy bez akejkoľvek formy diskriminácie, nátlaku alebo násilia; stotožňuje sa s názorom orgánov pre ľudské práva, že zákaz umelého prerušenia tehotenstva môže ženám spôsobovať utrpenie, ktoré sa rovná mučeniu alebo krutému, neľudskému alebo ponižujúcemu zaobchádzaniu;
52.	uznáva, že rodový apartheid predstavuje systematickú a inštitucionalizovanú formu útlaku, ktorá zbavuje ženy a dievčatá základných práv len na základe ich pohlavia; s hlbokým znepokojením berie na vedomie zakoreňovanie rodového apartheidu v niektorých regiónoch, kde ženy čelia rozsiahlym obmedzeniam v oblasti vzdelávania, zamestnanosti, zdravotnej starostlivosti a slobody pohybu, ktoré sa často opierajú o právne a kultúrne rámce, ktoré posilňujú diskrimináciu na základe pohlavia a rodu; naliehavo vyzýva Európsku úniu a jej členské štáty, aby proaktívne riešili prípady rodového apartheidu segregácie zvýšením diplomatického úsilia, cielenými hospodárskymi opatreniami a mechanizmami vyvodzovania zodpovednosti, ktoré podporujú organizácie občianskej spoločnosti presadzujúce rovnosť žien a mužov; vyzýva na formálne uznanie rodového apartheidu ako osobitného prípadu porušovania ľudských práv a na podporu medzinárodných iniciatív na jeho klasifikáciu ako zločinu proti ľudskosti, čím sa prispeje k vytvoreniu celosvetovej normy jeho postihovania;
Práva utečencov a žiadateľov o azyl
53.	odsudzuje zhoršovanie situácie v oblasti ľudských práv a bezpečnosti utečencov, žiadateľov o azyl a násilne vysídlených osôb; opätovne potvrdzuje ich neodňateľné ľudské práva a základné právo na azyl; pripomína povinnosť štátov chrániť ich v súlade s medzinárodným právom; zdôrazňuje význam identifikácie a registrácie jednotlivcov vrátane detí ako kľúčového nástroja na ochranu utečencov a zabezpečenie integrity systémov ochrany utečencov, čím sa predíde obchodovaniu s ľuďmi a náboru detí do ozbrojených milícií; vyzýva EÚ a jej členské štáty, aby účinne dodržiavali ich práva v rámci azylovej a migračnej politiky EÚ a spolupráce EÚ s partnerskými krajinami v tejto súvislosti; vyjadruje poľutovanie nad rastúcou xenofóbiou, rasizmom a diskrimináciou voči migrantom, ako aj rôzne formy násilia, ktorým sú vystavovaní, a to aj počas ich vysídľovania, a nad mnohými prekážkami, ktorým čelia, napríklad v prístupe k zdravotnej starostlivosti; odsudzuje účelové zneužívanie migrácie na hraniciach EÚ zahraničnými aktérmi, ktoré vedie k hybridným útokom proti členským štátom, ako aj k dehumanizáciu migrantov; zdôrazňuje, že EÚ by mala zintenzívniť svoje úsilie o uznanie a rozvoj spôsobov riešenia základných príčin neregulárnej migrácie a núteného vysídľovania, pričom by mala budovať odolnosť komunít pôvodu migrantov a pomáhať im v tom, aby svojim členom vedeli ponúkať možnosť dôstojného života v ich domovskej krajine; vyzýva EÚ a jej členské štáty, aby pokračovali v podpore krajín, ktoré prijímajú najviac utečencov, ako aj tranzitných krajín, a podľa možnosti ju ešte zintenzívnili; opätovne pripomína, že úzka spolupráca s tretími krajinami a ich angažovanosť, pri plnom dodržiavaní základných práv, sú naďalej kľúčom k predchádzaniu prevádzačstva migrantov; v tejto súvislosti zdôrazňuje zásadný význam šírenia informácií a osvetových kampaní venovaných rizikám prevádzačstva, spolu s rovnako dôležitým šírením informácií o právnych predpisoch v oblasti migrácie platných v cieľových krajinách, aby bolo možné predísť riskantným cestám, na ktoré sa ľudia, u ktorých nie je dôvod na azyl, zbytočne vydávajú; požaduje, aby sa pri humanitárnych operáciách financovaných EÚ zohľadňovali osobitné potreby a zraniteľnosť detí a aby sa zabezpečila ich ochrana počas vysídlenia; zdôrazňuje význam vytvorenia účinného rámca bezpečných a legálnych ciest do EÚ a v tejto súvislosti víta oznámenie Komisie o získavaní zručností a prilákaní talentov do EÚ[footnoteRef:10] vrátane rozvoja partnerstiev zameraných na talenty s partnerskými krajinami; vyzýva na dodržiavanie zásady zákazu vyhostenia alebo vydania do krajín, kde by mohlo dôjsť k ohrozeniu života a slobody ľudí; vyzýva EÚ a jej členské štáty, aby diskutovali o jave účelovo zneužívanej migrácie organizovanej autoritárskymi režimami a zločineckými skupinami a zdôrazňuje potrebu komplexnej analýzy tohto javu, prijatia účinných protiopatrení a zváženia jeho vplyvu na rámec ľudských práv; [10:  	Oznámenie Komisie z 27. apríla 2022 o získavaní zručností a prilákaní talentov do EÚ (COM(2022)0657).] 

Práva LGBTIQ+ osôb
54.	odsudzuje porušovanie ľudských práv vrátane diskriminácie, prenasledovania, násilia a zabíjania, stigmatizácie, trestných činov z nenávisti, nenávistných prejavov, konverzných terapií, zmrzačovania pohlavných orgánov intersexuálnych osôb a sexuálneho násilia, ktoré sa týka lesieb, gejov, bisexuálnych, transrodových, nebinárnych, intersexuálnych a queer (LGBTIQ+) osôb na celom svete; vyzýva EÚ a jej členské štáty, aby odsúdili tieto nespravodlivosti a zaviazali sa chrániť práva, dôstojnosť a bezpečnosť LGBTIQ+ osôb; je mimoriadne znepokojený šírením nenávisti a naratívov a právnych predpisov zameraných proti LGBTIQ+ osobám a obhajcom ľudských práv; v tejto súvislosti odsudzuje konverzné praktiky zamerané na LGBTIQ+ osoby, ktoré majú za cieľ zmenu, utlmenie alebo potláčanie sexuálnej orientácie, rodovej identity a/alebo rodového vyjadrenia ich obetí; žiada zavedenie celoúniovej politiky, ktorá by postavila takéto praktiky mimo zákon; vyzýva na prijatie politík, ktoré budú chrániť LGBTIQ+ osoby a poskytnú im nástroje na bezpečné oznamovanie porušenia ich práv v súlade s usmerneniami EÚ na presadzovanie a ochranu všetkých ľudských práv LGBTI osôb; zdôrazňuje rastúce znepokojenie a obavy v komunitách LGBTIQ+ osôb a naliehavo vyzýva EÚ, aby zaujala pevný postoj proti akýmkoľvek legislatívnym alebo sociálnym opatreniam, ktoré ohrozujú LGBTIQ+ osoby; vyjadruje osobitné znepokojenie nad LGBTIQ+ osobami žijúcimi v nedemokratických režimoch alebo v čase ozbrojeného konfliktu a vyzýva na vytvorenie mechanizmov rýchlej reakcie na ich ochranu, ako aj na ochranu ich obhajcov; opätovne vyzýva na úplné vykonávanie stratégie pre rovnosť LGBTIQ osôb na roky 2020 – 2025 ako nástroja EÚ na zlepšenie situácie LGBTIQ+ osôb na celom svete; vyzýva na odmietnutie udeľovania trestu smrti za akýchkoľvek okolností a všetkých právnych predpisov, ktoré ukladajú trest smrti za homosexualitu; vyzýva EÚ a jej členské štáty, aby ďalej nabádali krajiny s takýmto trestným poriadkom, aby prehodnotili svoje pozície k trestu smrti; ďalej poznamenáva, že uloženie trestu smrti na základe takéhoto právneho poriadku je svojvoľným zabitím ako takým a porušením článku 6 Medzinárodného paktu o občianskych a politických právach;
Práva osôb so zdravotným postihnutím
55.	je znepokojený problémami týkajúcimi sa plného uplatňovania práv osôb so zdravotným postihnutím; opätovne žiada EÚ, aby pomáhala partnerským krajinám pri rozvoji politík na podporu opatrovateľov osôb so zdravotným postihnutím; vyzýva na zvyšovanie spoločenského povedomia a boj proti diskriminačnému správaniu voči osobám so zdravotným postihnutím; poukazuje na ďalšie komplikácie, ktorým čelia osoby so zdravotným postihnutím v situáciách ozbrojeného konfliktu či prírodnej katastrofy, keďže sú zraniteľnejšie voči násiliu a často im nedostanú primeranú zdravotnú starostlivosť; naliehavo vyzýva všetky strany konfliktov na celom svete, aby prijali primerané opatrenia na čo najväčšie zmiernenie rizík pre tieto osoby; zdôrazňuje potrebu chrániť deti so zdravotným postihnutím pred všetkými formami vykorisťovania; vyzýva EÚ, aby vo svojej vonkajšej politike využívala stratégiu v oblasti práv osôb so zdravotným postihnutím na roky 2021 – 2030 ako nástroj na zlepšenie situácie osôb so zdravotným postihnutím, najmä pokiaľ ide o chudobu a diskrimináciu, ale aj problémy s prístupom k vzdelávaniu, zdravotnej starostlivosti a zamestnaniu a účasti na politickom živote; nabáda EÚ, aby podporovala partnerské krajiny pri rozvoji inkluzívnych hospodárskych politík, ktoré podporujú dostupné odborné vzdelávanie a pracovné príležitosti pre osoby so zdravotným postihnutím a podporujú ich plnú a aktívnu hospodársku účasť;
Práva starších osôb
56.	opakuje svoju výzvu adresovanú EÚ a jej členským štátom, aby vypracovali nové spôsoby na posilnenie práv starších ľudí s prihliadnutím na početné problémy, ktorým čelia, ako je diskriminácia na základe veku, chudoba, násilie a nedostatočná sociálna ochrana, zdravotná starostlivosť a iné základné služby, ako aj prekážky zamestnanosti; vyzýva na realizáciu osobitných opatrení v boji proti riziku chudoby starších žien zvyšovaním sociálnej podpory; zdôrazňuje prácu otvorenej pracovnej skupiny OSN pre starnutie obyvateľstva na právne záväznom nástroji na posilnenie ochrany ľudských práv starších osôb a vyzýva EÚ a jej členské štáty, aby zvážili aktívnu podporu tejto práce; zdôrazňuje potrebu prierezového medzigeneračného prístupu v politikách EÚ s cieľom budovať a podporovať solidaritu medzi mladými a staršími ľuďmi;
Právo na rovnosť a nediskrimináciu
57.	opätovne odsudzuje všetky formy rasizmu, neznášanlivosti, antisemitizmu, islamofóbie, prenasledovania kresťanov, xenofóbie a diskriminácie na základe rasy, etnickej príslušnosti, národnosti, sociálnej triedy, zdravotného postihnutia, kasty, náboženstva, viery, veku, sexuálnej orientácie alebo rodovej identity; odsudzuje rastúcu medzinárodnú hrozbu nenávistných prejavov a prejavov podnecujúcich násilie, a to aj na internete; opätovne zdôrazňuje kľúčovú úlohu vzdelávania a dialógu pri podpore tolerancie, porozumenia a rozmanitosti; požaduje prijatie alebo posilnenie mechanizmov na oznamovanie diskriminačného správania, ako aj prístup k účinným právnym prostriedkom nápravy v záujme ukončenia beztrestnosti tých, ktorí sa takto správajú;
Právo na život: úsilie o všeobecné zrušenie trestu smrti 
58.	opakuje svoj zásadný nesúhlas s trestom smrti, ktorý je nezvratný a nezlučiteľný s právom na život a so zákazom mučenia a predstavuje krutý, neľudský a ponižujúci trest; zdôrazňuje, že EÚ musí rozhodne presadzovať všeobecné zrušenie trestu smrti ako kľúčový cieľ svojej zahraničnej politiky v oblasti ľudských práv; konštatuje, že napriek trendu v niektorých tretích krajinách podnikať kroky smerom k zrušeniu trestu smrti stále existujú v tejto súvislosti značné výzvy; vyjadruje poľutovanie nad skutočnosťou, že v iných tretích krajinách dosiahol počet vykonaných trestov smrti najvyššiu úroveň za posledných päť rokov; opakuje svoju výzvu pre všetky krajiny, aby úplne zrušili trest smrti alebo zaviedli okamžité moratórium na uplatňovanie trestu smrti (odsúdenia a popravy) ako prvý krok k jeho zrušeniu; v tejto súvislosti naliehavo vyzýva EÚ, aby zintenzívnila diplomatickú spoluprácu s krajinami, ktoré aj naďalej uplatňujú inštitút trestu smrti, podnecovala k dialógu a spolupráci v otázkach ľudských práv a poskytovala podporu pri príprave reforiem súdnictva, ktoré by nakoniec mohli viesť k jeho zrušeniu;
Právo na slobodu myslenia, svedomia, náboženského vyznania a viery
59.	opakuje svoje znepokojenie nad porušovaním práva na slobodu myslenia, svedomia, náboženského vyznania a viery; je znepokojený celosvetovým nárastom neznášanlivosti voči rôznym náboženským komunitám; odsudzuje účelové zneužívanie náboženskej identity či identity vierovyznania na politické účely a vylúčenie (napríklad z politickej účasti) osôb patriacich k náboženským menšinám, menšinám s určitou vierou a náboženským komunitám, ako aj ničenie a poškodzovanie pamiatok a umeleckých diel kultúrnej a historickej hodnoty v niektorých tretích krajinách; zdôrazňuje, že sloboda zvoliť si náboženstvo, veriť alebo neveriť je ľudským právom, ktoré nemožno trestať; odsudzuje preto existenciu a vykonávanie tzv. zákonov o odpadlíctve a zákonov o rúhaní, ktoré vedú k tvrdým trestom, ponižujúcemu zaobchádzaniu a v niektorých prípadoch dokonca k trestom smrti; vyzýva na zrušenie zákonov o odpadlíctve od viery a zákonov o rúhaní; zdôrazňuje, že osobitný vyslanec pre podporu slobody náboženstva a viery mimo EÚ by mal dostať viac zdrojov, aby mohol efektívne vykonávať svoj mandát; zdôrazňuje potrebu pokračovať v úzkej a vzájomne sa dopĺňajúcej spolupráci osobitného vyslanca s osobitným zástupcom EÚ pre ľudské práva a pracovnou skupinou Rady pre ľudské práva; vyzýva EÚ a jej členské štáty, aby zintenzívnili úsilie o ochranu práva na slobodu myslenia, svedomia, náboženského vyznania a viery, nastolili tieto otázky na fórach OSN o ľudských právach a pokračovali v spolupráci s príslušnými mechanizmami a výbormi OSN; vyzýva EÚ, aby požiadala delegácie EÚ o správy o stave slobody myslenia, svedomia, náboženského vyznania a viery a na základe nich vypracovala súhrnnú správu;
60.	pripomína, že väčšina hnacích síl násilných konfliktov na celom svete zahŕňa sťažnosti menšín na vylúčenie, diskrimináciu a nerovnosti spojené s porušovaním ľudských práv menšín, ako uviedol osobitný spravodajca OSN pre otázky menšín; zdôrazňuje potrebu zjednodušiť ochranu práv menšín a vývoj ochranných mechanizmov na úrovni OSN; pripomína povinnosť štátov chrániť práva svojich národnostných, etnických, kultúrnych, náboženských alebo jazykových menšín na svojom území; vyzýva Komisiu, aby podporovala ochranu práv osôb patriacich k menšinám na celom svete, a to aj ako prioritu v rámci tematického programu nástroja Únie NDICI – Globálna Európa;
Právo na slobodu prejavu, akademickú slobodu, slobodu médií a právo na informácie
61.	zdôrazňuje zásadný význam slobody prejavu a prístupu k dôveryhodným a rozmanitým zdrojom informácií pre udržanie demokracie a prosperujúceho občianskeho priestoru; pripomína, že demokracie môžu fungovať len vtedy, keď majú občania prístup k nezávislým a spoľahlivým informáciám, čo robí z novinárov kľúčových aktérov pri ochrane demokracie; vyjadruje preto hlboké znepokojenie nad rastúcim obmedzovaním slobody prejavu v mnohých krajinách sveta, najmä v prípade novinárov, prostredníctvom cenzúry, vynútenej autocenzúry, zákonov o tzv. zahraničných agentoch a zneužívania protiteroristických alebo protikorupčných zákonov na utláčanie novinárov a skupín občianskej spoločnosti; je znepokojený používaním nenávistných prejavov voči novinárom, a to online aj offline, čo má zastrašujúci účinok; okrem toho vyjadruje obavy, pokiaľ ide o fyzickú bezpečnosť novinárov a pracovníkov médií a skutočnosť, že sú terčom útokov v konfliktných oblastiach; vyjadruje poľutovanie nad tým, že v roku 2024 bolo zabitých 54 novinárov a pracovníkov médií, väčšina z nich v konfliktných oblastiach, 550 bolo zadržiavaných, 55 bolo zadržiavaných ako rukojemníci a 95 bolo nezvestných;
62.	naliehavo vyzýva EÚ, aby podporovala dôveryhodné médiá a informačné kanály, ktoré presadzujú zodpovednosť orgánov a podporujú prechod k demokracii, a zároveň kládla dôraz na potrebu zachovávať zásady plurality, transparentnosti a nezávislosti; zdôrazňuje úlohu, ktorú zohrávajú overovatelia faktov v mediálnom prostredí pri zabezpečovaní toho, aby verejnosť mohla dôverovať informáciám, ktoré dostáva; vyjadruje znepokojenie nad tým, že sú preto hlavnými cieľmi útokov neliberálnych režimov, ktoré vymýšľajú a rozširujú dezinformácie, propagandu a falošné správy; odsudzuje rozsiahle využívanie strategických žalôb proti verejnej účasti na umlčanie novinárov, aktivistov, odborárov a obhajcov ľudských práv na celom svete; v tejto súvislosti víta smernicu určenú na ochranu novinárov a obhajcov ľudských práv pred zneužívajúcimi právnymi krokmi a strategickými žalobami proti verejnej účasti; nabáda zákonodarcov v tretích krajinách, aby v rámci širšieho úsilia o podporu a ochranu slobody a plurality médií vypracovali právne predpisy s rovnakým cieľom; žiada, aby sa pri monitorovaní dodržiavania medzinárodných dohôd EÚ sústredila aj na útoky na slobodu médií, ako aj pretrvávajúce a systematické potieranie práva na informácie;
63.	víta plán Komisie financovať prostredníctvom akčného plánu pre európsku demokraciu iniciatívy na podporu novinárov v právnych a praktických záležitostiach, a to aj mimo EÚ; vyzýva EÚ, aby zintenzívnila úsilie o pomoc novinárom, ktorí sa stali terčom kdekoľvek na svete, pričom pripomína, že nezávislí novinári sú v prvej línii boja proti dezinformáciám, ktoré podkopávajú demokracie; uznáva, že k dosiahnutiu tohto cieľa prispeli programy ako dnes už neexistujúci Media4Democracy a ďalšie aktivity financované EÚ vrátane činností Európskej nadácie na podporu demokracie; vyjadruje hlboké poľutovanie nad rozhodnutím zastaviť financovanie médiám Radio Free Europe/Radio Liberty, Radio Free Asia a Voice of America, ktoré zohrávajú kľúčovú úlohu v boji proti dezinformáciám, pri presadzovaní demokratických hodnôt a spravodajstve z oblastí, kde je sloboda tlače výrazne obmedzená alebo neexistuje; vyzýva EÚ, aby urýchlene zakročila a poskytla potrebné finančné prostriedky s cieľom sprístupniť spoľahlivé spravodajské zdroje v krajinách, ktoré obmedzujú slobodu tlače;
64.	je naďalej hlboko znepokojený zhoršujúcim sa stavom slobody tlače na celom svete; odsudzuje cenzúru novinárov, obhajcov ľudských práv a organizácií občianskej spoločnosti prostredníctvom uplatňovania tzv. zákonov o zahraničných agentoch, ako aj iných legislatívnych a nelegislatívnych opatrení prijatých autoritárskymi a neliberálnymi režimami;
65.	opätovne potvrdzuje svoj záväzok chrániť a presadzovať akademickú slobodu ako kľúčovú súčasť otvorených a demokratických spoločností; upozorňuje na útoky na akademickú slobodu nielen zo strany autoritárskych a totalitných režimov, ale aj extrémistických a populistických síl na celom svete; vyzýva na to, aby sa referenčné hodnoty akademickej slobody stali súčasťou inštitucionálneho zabezpečenia kvality v akademických rebríčkov, postupoch a kritériách;
66.	zdôrazňuje nevyhnutnú prácu organizácií, ako je Rádio Slobodná Európa/Rádio Sloboda, pri podpore demokracie, plurality médií a prístupu k neutrálnym informáciám; upozorňuje na skutočnosť, že keď je hlas demokracie umlčiavaný, propaganda proti demokratickým hodnotám môže ľahko získať prevahu; zdôrazňuje, že je potrebné zabezpečiť konzistentné financovanie takýchto inštitúcií, a vyzýva EÚ, aby zintenzívnila financovanie takýchto organizácií a vyplnila medzery vo výskume, ktoré sa môžu vyskytnúť;
67.	so znepokojením konštatuje, že viac ako polovica svetovej populácie žije v prostredí, kde je akademická sloboda úplne alebo výrazne obmedzená, čo má vážne dôsledky pre právo na vzdelanie, využívanie výhod vedeckého pokroku a slobôd presvedčenia a prejavu; naliehavo vyzýva EÚ a jej členské štáty, aby zintenzívnili svoje úsilie o zastavenie cenzúry, hrozieb alebo útokov na akademickú slobodu, a najmä väznenie akademických pracovníkov na celom svete; víta začlenenie ohrozených akademických pracovníkov do mechanizmu EÚ pre obhajcov ľudských práv; vyzýva Komisiu, aby zabezpečila trvalú podporu na vysokej úrovni pre Globálny kampus pre ľudské práva, ktorý poskytol bezpečný priestor študentom a akademickým pracovníkom, ktorí museli utiecť zo svojich krajín v dôsledku obrany demokracie a ľudských práv;
Práva pôvodného obyvateľstva
68.	s poľutovaním konštatuje, že pôvodné obyvateľstvo naďalej čelí rozsiahlej a systematickej diskriminácii a prenasledovaniu na celom svete vrátane núteného vysídľovania; odsudzuje svojvoľné zatýkanie a zabíjanie obhajcov ľudských práv a pôdy, ktorí sa zasadzujú za práva pôvodného obyvateľstva; zdôrazňuje, že presadzovanie práv pôvodného obyvateľstva a ich tradičných postupov je kľúčom k dosiahnutiu udržateľného rozvoja, boju proti zmene klímy a zachovaniu biodiverzity; naliehavo žiada vlády, aby realizovali rozvojové a environmentálne politiky, ktoré rešpektujú hospodárske, sociálne a kultúrne práva a ktoré berú ohľad aj na pôvodné a miestne obyvateľstvo v súlade s cieľmi OSN v oblasti trvalo udržateľného rozvoja; pripomína požiadavku, aby EÚ, jej členské štáty a ich partneri v rámci medzinárodného spoločenstva prijali všetky potrebné opatrenia na úplné uznanie, ochranu a presadzovanie práv pôvodného obyvateľstva, čiže aj ich jazyka, pôdy, území a zdrojov, ako sa uvádza v Deklarácii OSN o právach pôvodného obyvateľstva vrátane zásady slobodného, predchádzajúceho a informovaného súhlasu; vyzýva všetky štáty, aby zabezpečili, že pôvodné obyvateľstvo a miestne komunity budú začlenené do rokovaní a rozhodovacích procesov medzinárodnej diplomacie v oblasti klímy; nabáda Komisiu, aby naďalej podporovala dialóg a spoluprácu medzi pôvodnými obyvateľmi a EÚ;
Právo na účasť verejnosti
69.	odsudzuje skutočnosť, že v autoritárskych, neliberálnych a totalitných režimoch nie je rešpektované právo na účasť na slobodných a spravodlivých voľbách; zdôrazňuje, že tieto režimy organizujú falošné voľby s cieľom upevniť svoju moc, pretože v nich neexistuje skutočná politická súťaž a pluralizmus; je znepokojený súčasnými trendmi vo volebných procesoch, ako sú rastúci pokles volebnej účasti a úrovne demokracie alebo rastúce spory týkajúce sa dôveryhodnosti volieb; s hlbokým znepokojením zdôrazňuje rastúce zasahovanie niektorých štátov do volieb v iných krajinách používaním hybridnej taktiky; opätovne potvrdzuje potrebu zvýšiť politické zastúpenie žien, mladých ľudí a zraniteľných skupín a zaručiť účasť menšín na verejnom živote; zdôrazňuje, že nedôvera vo volebný proces môže byť prehĺbená nielen nezrovnalosťami, ale aj verejnými vyhláseniami vrátane vyjadrení účastníkov volieb; zdôrazňuje, že vnímanie volebného procesu verejnosťou je rovnako dôležité ako samotný proces, keďže jeho manipulácia môže viesť k polarizácii alebo cieleným útokom; vyzýva krajiny mimo EÚ, aby zintenzívnili svoje snahy jasne komunikovať všetky kroky v rámci svojich volebných procesov a systémov, ako aj existujúce mechanizmy vyvodenia zodpovednosti v prípade nezrovnalostí; vyzýva ESVČ a Komisiu, aby analyzovali a podali správu Európskemu parlamentu o svojich iniciatívach zameraných na riešenie výziev, ktoré pre volebné procesy predstavuje umelá inteligencia;
Ľudské práva, podnikanie a obchod
70.	zdôrazňuje úlohu obchodu ako hlavného nástroja na podporu a zlepšovanie situácie v oblasti ľudských práv v partnerských krajinách EÚ; naliehavo vyzýva Komisiu, aby zlepšila koordináciu medzi obchodnými, investičnými a rozvojovými politikami EÚ a uprednostnila a presadzovala pokrok v ľudských právach prostredníctvom obchodných politík EÚ vrátane programu Všeobecný systém preferencií plus; konštatuje však, že v niektorých dotknutých krajinách došlo iba k malému alebo žiadnemu zlepšeniu; zdôrazňuje povinnosti štátov a ďalších aktérov, ako napríklad korporácií, zmierňovať účinky zmeny klímy, zabraňovať ich negatívnemu vplyvu na ľudské práva a podporovať vhodné politiky v súlade s povinnosťami v oblasti ľudských práv; vyjadruje poľutovanie nad škodlivými účinkami niektorých nadmerných a vykorisťujúcich obchodných činností na ľudské práva a demokraciu; víta harmonizáciu vyplývajúcu z prijatia smernice o náležitej starostlivosti podnikov v oblasti udržateľnosti, ktorá obsahuje záväzné pravidlá EÚ týkajúce sa zodpovedného správania podnikov so zreteľom na ľudské, pracovné a environmentálne práva; víta tiež nariadenie o zákaze výrobkov vyrobených s využitím nútenej práce na trhu Únie[footnoteRef:11] a požaduje jeho urýchlené vykonávanie na úrovni členských štátov; vyzýva na vykonávanie odporúčania ombudsmanky EÚ týkajúceho sa vytvorenia portálu na vybavovanie sťažností v rámci obchodných a finančných nástrojov EÚ alebo na prispôsobenie jednotného kontaktného miesta Komisie tak, aby umožňovalo podávanie sťažností na nedodržiavanie doložiek o ľudských právach, ktoré by mali byť dostupné, pre občanov zrozumiteľné a transparentné; vyzýva EÚ, aby pokračovala vo svojom úsilí o odstránenie detskej práce a nútenej a otrockej práce; zdôrazňuje význam opatrení na nápravu a prístup k spravodlivosti, ktoré sú v súlade s hlavnými zásadami OSN v oblasti podnikania a ľudských práv vrátane finančných a nefinančných opatrení, po konzultácii s obeťami; vyzýva Radu prijať ambiciózny mandát pre EÚ, aby sa čo najskôr zapojila do prebiehajúcich rokovaní o právne záväznom nástroji OSN v oblasti podnikania a ľudských práv; [11:  	Návrh nariadenia Európskeho parlamentu a Rady o zákaze výrobkov vyrobených s využitím nútenej práce na trhu Únie (COM(2022)0453).] 

71.	zdôrazňuje, že v mnohých regiónoch sveta sú mikropodniky, malé a stredné podniky (MMSP) často hnacou silou miestnych hospodárstiev, pričom čoraz viac z nich vedú ženy; zdôrazňuje, že MMSP tvoria 90 % podnikov, 60 až 70 % zamestnanosti a 50 % hrubého domáceho produktu na celom svete; zdôrazňuje význam príspevku MMSP k realizácii Agendy 2030 a dosahovaniu cieľov udržateľného rozvoja, najmä cieľov týkajúcich sa odstránenia chudoby a zabezpečenia dôstojných pracovných podmienok pre všetkých;
Ľudské práva a digitálne technológie
72.	je znepokojený hrozbou, ktorú môže umelá inteligencia (AI) predstavovať pre demokraciu a ľudské práva, najmä ak nie je riadne regulovaná; zdôrazňuje potrebu dohľadu, jasnej transparentnosti a primeraných záruk pre nové a vznikajúce technológie, ako aj prístupu založeného na ľudských právach; víta závery Rady o digitálnej diplomacii z 26. júna 2023 týkajúce sa posilnenia úlohy a vedúceho postavenia EÚ v globálnej elektronickej správe vecí verejných, najmä jej pozície ako tvorcu globálneho súboru digitálnych pravidiel založených na demokratických zásadách; v tejto súvislosti víta prijatie aktu EÚ o umelej inteligencii, ktorého cieľom je harmonizovať pravidlá v oblasti AI na ochranu ľudských práv a výhody, ktoré AI môže priniesť pre blahobyt ľudí; je hlboko znepokojený škodlivými následkami zneužívania AI a technológií vysoko falošného obsahu (deepfake), najmä u žien a detí; so znepokojením berie na vedomie nepriaznivé účinky „odvetvia falošného obsahu“ na právo na informácie a slobodu tlače vrátane rýchleho rozvoja AI a následného posilnenia odvetvia dezinformácií[footnoteRef:12]; odsudzuje používanie nových a vznikajúcich technológií, ako sú technológie rozpoznávania tváre a digitálneho dohľadu, ako donucovacích nástrojov a ich čoraz častejšie používanie na obťažovanie, zastrašovanie a prenasledovanie obhajcov ľudských práv, aktivistov, novinárov a právnikov; vyzýva Radu, aby do zoznamu v rámci globálneho sankčného režimu EÚ v oblasti ľudských práv doplnila štátnych a neštátnych aktérov, ktorí sa do takýchto praktík zapájajú; so znepokojením berie na vedomie rýchly vývoj AI na vojenské účely, ako aj potenciálny vývoj a nasadenie autonómnych systémov, ktoré by mohli prijímať rozhodnutia o živote alebo smrti bez zásahu človeka; [12:  	Reportéri bez hraníc, World Press Freedom Index 2023 – journalism threatened by fake content industry (Svetový index slobody tlače 2023 – Žurnalistika ohrozená priemyslom falošného obsahu), https://rsf.org/en/2023-world-press-freedom-index-journalism-threatened-fake-content-industry.] 

73.	pripomína, že medzinárodný obchod so špionážnym softvérom so štátmi mimo EÚ, v ktorých sa tieto nástroje používajú proti ľudskoprávnym aktivistom, novinárom a kritikom vlády, je porušením základných práv zakotvených v Charte;
74.	víta skutočnosť, že v máji 2024 bol prijatý prvý Rámcový dohovor Rady Európy o umelej inteligencii, ľudských právach, demokracii a právnom štáte, ktorého cieľom je zabezpečiť, aby činnosti v rámci celého životného cyklu systémov AI boli plne v súlade s ľudskými právami, demokraciou a právnym štátom; opakuje, že treba venovať väčšiu legislatívnu pozornosť zásadným zmenám vyplývajúcim z činností v rámci životného cyklu systémov AI, ktoré majú potenciál podporovať ľudskú prosperitu, osobný a sociálny blahobyt, udržateľný rozvoj, rodovú rovnosť a posilnenie postavenia všetkých žien a dievčat, ale nesú aj riziko vytvárania alebo prehlbovania nerovností a podnecovania kybernetického a fyzického násilia vrátane násilia, ktorému sú vystavené ženy a jednotlivci v zraniteľných situáciách;
75.	zdôrazňuje, že internet by mal byť miestom, kde panuje sloboda prejavu; domnieva sa však, že treba rešpektovať práva jednotlivcov; zastáva názor, že v príslušných prípadoch by sa to, čo sa považuje za nezákonné offline, malo považovať za nezákonné aj online; vyjadruje znepokojenie nad rastúcim počtom odstávok internetu; zdôrazňuje, že odstávky internetu často využívajú autoritárske režimy okrem iného na umlčanie politického nesúhlasu a obmedzovanie politickej slobody; naliehavo vyzýva EÚ, aby proti tomuto nebezpečnému javu bojovala aj tým, že poskytovateľom so sídlom v EÚ umožní ponúkať ľuďom, ktorým bol odopretý prístup na internet, bezpečné komunikačné nástroje; vyzýva EÚ, aby sa rezolútne postavila proti pokusom technologických gigantov obchádzať alebo oslabovať vnútroštátne právne systémy a rozhodnutia nezávislých súdov a aby chránila demokratické zásady a prijala opatrenia na zachovanie integrity volieb, ako aj na ochranu práva na informácie, najmä v čase volieb;
°
°	°
76.	poveruje svoju predsedníčku, aby postúpila toto uznesenie Rade, Komisii, podpredsedovi Komisie/vysokému predstaviteľovi Únie pre zahraničné veci a bezpečnostnú politiku, osobitnému zástupcovi Európskej únie pre ľudské práva, vládam a parlamentom členských štátov, Bezpečnostnej rade Organizácie Spojených národov, generálnemu tajomníkovi Organizácie Spojených národov, predsedovi 79. zasadnutia Valného zhromaždenia Organizácie Spojených národov, predsedovi Rady Organizácie Spojených národov pre ľudské práva, vysokému komisárovi Organizácie Spojených národov pre ľudské práva a vedúcim delegácií Európskej únie.

